Corpus:EBIRUNGO BY’OBUWANGUZI BIRI MU GGWE: Bw’osiga emmwanyi tokungula binyeebwa - TypeCraft\nCorpus:EBIRUNGO BY’OBUWANGUZI BIRI MU GGWE: Bw’osiga emmwanyi tokungula binyeebwa\nEBIRUNGO BY’OBUWANGUZI BIRI MU GGWE Bw’osiga emmwanyi tokungula binyeebwa\nFfenna twatonderwamu eggero ly’ebirungo eby’omuwendo ebitusobozesa okuwangula buli mbeera gye tuyitamu mu bulamu. Ebimu ku birungo ebyo bey bino: amagezi, okutegeera, obwegendereza, obwekengeze, obugumiikiriza, obunyiikivu, okwagala, obutukuvu, obutuukirivu, obuwulize, obwetangize, obukozi, obukwatampola, n’ebirala. Omuntu nga ky’ajje azaalibwe alina okugenda ng’ayolekebwa obukulu bw’ebirungo ebyo ng’aweebwa n’ebyokulabirako by’abantu abakozesezzanga ebirungo ebyo ne bawangula. Nga bwe kiri nti mu buvubuka mwe mubeerera emikisa gy’okusigibwamu ensigo eyinza okuba nga yalema okusigibwa mu buto n’eroka, ekitabo kino kirina ensigo gye kiyinza okukusigamu ggwe omuvubuka n’osobola okuwangula mu bulamu bwo mu nsi.\nEkitabo kino nkiwonga eri bazadde bange: Omw n'Omuky Eric ne Mary Mukasa. So era siyinza kwerabira Sseŋŋange Omuky Betty Kasule Nambuubi, abafubye ennyo okunsomesa, okuŋŋunjula, n’okunnambika ne ntuuka n’okufuna obusobozi okugabana naawe ebiri mu kitabo kino.\nFfenna twatonderwamu ebirungo ebirimu obusobozi okutuwanguza okutuuka ku ekyo buli omu kye yeegomba. Kya mazima nti ffenna ebigero by’ebirungo nga obunyiikivu, okwagala, obugabi n’ebirala tetubyenkanya naye ate ekisanyusa kiikino: ffenna twatonderwamu ekirungo ky’okufuba kye tusobola okweyambisa okwongera omuwendo ku bigero by’ebirungo ebitulimu. Awo nno twetaaga bwetaazi kwezuukusaamu birungo ebyo; ne tusobola okuwangula mu byonna bye tukola.\nEBIRUNGO BY’OBUWANGUZI BIRI MU GGWE\nBw’osiga emmwanyi tokungula binyeebwa\nMu nsi muno abantu bangi bawanguzi kubanga batuuse ku ebyo emmeeme zaabwe bye ziyaayaanira. Bw’omala osoma ku byafaayo byabwe ojja kwewuunya: anti nabo baaliko ekiseera we baali tebannamanyira nti ebisumuluzo n’ebirungo by’okutuuka ku buwanguzi byali mu bo. Baasooka bambi kubulubuutira na kuwammantira eyo nga buteerere. Kyokka olwamala okuzaawukirwa n’okukebuka nti baalinga baagala kukungula bye batasize ekyali kikutte obudde ne kibuta.\nKino kyandikaluba okukikkiriza nti kituufu. Era nange nkusemba! Wabula, bw’oganya ebirowoozo byo n’emmeeme yo okutegereza ku bigambo n’ebirowoozo bino onootenda nnyini eggero erikulimu!\nEbisumuluzo ebisinga obukulu eby’obuwanguzi biri mu bulamu bwo, biri mu kutegeera na kusooka kumanya “omuntu” ali mu buli omu ku ffe. Oli n’amala akugamba nti ekikufaananya nga bw’ofaanana oba nti embeera eyo gy’olimu, ggwe ozzenga ogyetondera wandyagala okumupacca oluyi. Naye nga tonnalowooza kukikola oba n’okulekera awo okusoma bino, sooka weeyongereyo.\nFfenna tukyawa omubbi. Naye abaffe, waliwo omuntu eyatondebwa nga mubbi? Nedda. Ebyo oyo abba by’azzenga yeemalizaako mu kulowooza ne mu kukola so oba ne mu kwogera bye bimufuula omubbi. Nze kawandiika bino ndi mukkiriza Omukristaayo, bwentyo nnyumirwa nnyo okusoma Bayibuli. Olumu ku nnyiriri ezinyuma mu Bayibuli luli mu Matayo 12:35, lugamba nti “Omuntu omulungi, aggya ku birungi ebiri mu mutima gwe okukola ebirungi; nómuntu omubi, aggya ku bibi ebiri mu mutima gwe okukola obubi.” Ebigambo ebyo bitubagulizaako nti bye tukola n’ebyotwogera byandiba nga tebitugwako bugwi, waliwo we biva.\nEbyo bye tuwoza nti gundi atuuse ku buwanguzi oba nti afunye ekintu gundi kubanga: “Alina omukisa”; “Ewaabwe bagagga”; “Oyo yaloka bulosi”; … bya ppa! Bameka b’olabye abalekerwa ebyobugagga mu kifo ky’okubikulaakulanya ne babitunda? Bajja batya okukikola?\nLowooza ku bintu by’osinga okumalizaako ebirowoozo byo; kwe kugamba bintu ki by’olowoozaako ennyo? Sirikamu obiwulire muli; (wandibiwandiise nno) obirowoozaako mu bugenderevu oba mu ngeri ya kijjira? Ye bw’ojjirwa ebyo by’otandyagadde kulowoozaako okola otya? Ofunayo ekikuwugula oba ogenda mu maaso na ‘kuwoomerwa’? Bintu ki by’okkiririzaamu? Okikola mu bugenderevu nga olina ensonga? oba lwa kuba olaba gundi nga naye akkiriza bw’atyo? Bintu ki oba kintu ki ky’oyinza okugamba nti “Ekyo nze kwe nfiira!?” Lwaki olowooza bw’otyo? Ye abaffe osinga kwogerayogera ku ki? Ggwe wali olabyeyo asimba kasooli ate n’amulyako emiyembe?\nBuli kintu ky’olowooza, ky’okkiririzaamu, ky’oyogerayogerako, so n’ebyo by’okola bye bikakasa era bye biraga/bye byoleka ekyo ky’oli, ky’ogenda okuba oba ky’oliba wamu n’obuwanguzi obulamu obwo bw’olimu bwe bulikutuusaako. Ebigambo by’oyogera, ggwe kennyini bye weeyogerako: “Mukadde nze ebyo sibisobola!”, “Uh, abo baatuuka!”, “Nze omwavu ebyo nga mbiggya wa?”, “Munnange ffe ewaffe bwe tutyo….” N’ebyo era by’oyogera ku bintu ebikwetoolodde byoleka omunyusi oguli mu birowoozo byo ne mu ebyo by’okkiririzaamu bwe bityo nno ne bitegeereza ddala ekyo ky’oli. Awo nno oteekwanga bulijjo okwogera ku ebyo bye weegomba okutuukako oba okubeera. Na kino kikwatenga bulijjo nti olulimi lwaffe lutonzi; ebyo bye twogerayogera ku bulamu bwaffe, birwa ddaaki ne biba.\nOmuntu ayitibwa omubbi, takeera bukeezi nkya n’amenya amayumba, nedda. Atwalira ddala ebbanga ng’ajja akula n’ekirowoozo ekyo, ng’akuba obufaananyi ng’amenye enju n’alabira ddala ng’afunye ekyo ky’ayagala. Essanyu eryo ly’atuukako ng’alaba afunye ky’alowoozaako, limusindika okubbanga era bw’atyo n’abeera omubbi kubanga ye alaba nga ku mbeera eyo, kw’afiira! N’oyo afubirira/alafuubanira okugaggawala, bulijjo yeeraba mu kifaananyi nga mugagga nnyini, ng’alowooza ku bugagga bulijjo n’engeri y’okubutuukako, era n’akola bw’atyo. Omugagga oyo ojja kumusanganga ng’ayogera ku bugagga era ng’akola bya kigagga, mwattu nga n’abantu baakolagana nabo bagagga era nga talyeyogerako nga omwavu!\nEra awo okyawakana nti si gwe kanaaluzaala w’ekyo ky’oli?\nAwo nno anaazimba “omuntu” we, asooka kwetegeera, nga bw’alowooza, nga bw’ayogera, ne nga bw’akola, n’ebyo by’agamba nti kw’afiira n’abyekebejja. Bw’amatira nga bye biibyo ng’oyo omuntu awedde.\nBw’onoolowoozanga nga omugagga ojja kukolagananga na bagagga, nga n’omubbi bwe yeeyunira ewali ebibanda bya banne. Kyekyo Omuganda kye yakenga n’akifunziza mu bigambo by’olugero nti, “Akajja obunaku keemanya…” ate era nti “Mbuulira gw’oyita naye…”\nKale nno faayo ku birungo ebyo ebikulimu, obitunuulizenga ekyo ky’oyaayaanira okutuukako ne ky’oyagala obeere.\nMu bulamu bwo obw’obuvubuka mw’oteekwa okulabira nti buli kye weegomba okutuukako olina okukirafuubanira so ate ne by’oyagala abaana bo babeere olina kubibabumbamu nga bakyali bato ddala. Ky’osiga ky’okungula.\nKinyuma nnyo era kisanyusa okwefumiitiriza era n'okutegereza ennyo ku ngeri gy'ozze ng'okulamu okutuuka w’oli kati!\nEmyaka si mingi nnyo emabegako wali ggi oba akantu akasirikitu nga toyinza wadde okwenkana akabonero akasirisa akasemba ku sentensi eno. Okuva olwo watandika okukula mu lubuto lwa nnyoko; obwongo bwo bwatondebwa wamu n'omubiri gwo gwonna; ebitundu by’omubiri nga amaaso, emikono, amatu, ennyindo, engalo, amagulu, enviiri, n'ebitundu ebirala.\nOlowooza ebyo by’oyinza okulaba ng’ebiteewuunyisa byajja bitya? Dawudi, omuwandiisi wa Zabbuli 139:14 ensonga eno agyogerako bw’ati: "Tewakisibwa mubiri gwange, bwe nnakolebwa mu kyama, bwe nnatondebwa n'amagezi amangi mu bya wansi by'ensi." Omubiri gwo n’obulamu bwo Katonda yabitonda n’amagezi ge naawe olina kubikwata na magezi ge yakuwa. Byonna bye yayagala ofune yakutonderamu obusobozi bw’okubituukako okuva olubereberye. Yamanya nti olyetaaga emikono okukola, amagulu okutambula n’ebiringa ebyo.\nMu myezi mwenda giti egibalibwa ku ngalo, omuntu eyali akasirikitu, wali omaze okuvaamu omuntu asanyusa okulaba era n'ozaalibwa.\nBwe watuuka ku myaka nga 12 oba 14, waddamu nate okukula "amangu" era ng’awo we waviira mu ssa ery'omwana n'ofuuka “omuntu omukulu.” Ekiseera kino kye kiyitibwa Kaabuvubuka; kitwala ebbanga eriwerako okutuuka ku myaka nga 20 oba 25. Ekiseera kino si kyangu mu bulamu bw'omuntu; kiseera ekisoomooza; kiseera kya kugezesebwa so ng'ate kya mugaso nnyo, kubanga mwe weeyubulira okufuuka omuntu omukulu awedde emirimu. Era ekiseera kino omuntu yeetaagiramu okubuulirirwa, n'okuluŋŋamizibwa ate n'okwegendereza! Awatali kuluŋŋamizibwa mu kiseera kino, omuntu afuuka ekitagasa nga bwe tunaalaba mu nnyingo eziddako.\nMu kiseera kino era omuntu mw’atandikira okutebenkera obulungi mu birowoozo ng’alengera bulungi gy’alaga. Mu kiseera kino weetaagiramu okumanyira ddala ekkula lyonna erikulimu erikusobozesa okutambulira mu nsi n’okugifunamu byonna by’oyagala. Bw’oba ng’otegedde bulungi obusobozi obukulimu mu bujjuvu nga bwe bwakutonderwamu osobolera ddala okuwangula buli kimu.\nENKYUKAKYUKA MU BULAMU BW'OMUVUBUKA\nEnkyukakyuka zitera okujjawo mu myaka egisooka egya "Kaabuvuka", gye myaka nga 12; oluusi abamu bakerewamuuko okufuna enkyukakyuka ezoogerwako wano okutuusa ku myaka14. Kino tekisaanye kweraliikiriza muntu kubanga kya bulijjo era tekirina kye kikosa bulamu bwa muntu.\nMu nkyukakyuka zino mwe muli eddoboozi okutandika okudoodooma. Wabula, tukimanye nti eriyo n’abatadoodooma maloboozi (nga si bawala), nabo babeera basajja era kino tekirina kye kiraga nti oli "musajja nnyo" okusinga abalala kubanga olina eddoboozi eridoodooma okukira abalala. Mu kiseera kino omulenzi atandika okumera eby'enkwawa, eby’omu mbugo, ne kabambaggulu. Ekirevu kyo emirundi egisinga kimera luvannyuma so ng'ate era eriyo abasajja abatakirina naye era mu ngeri y’emu bali nga bannaabwe. Ekifuba nakyo kitandika okugejja oba okugaziwa n'ennyama yennyini ey'omubiri etandika okusiba, n'ebinnywa byennyini ne binywerera ddala.\nMu kiseera kino era abalenzi we bafunira okutawaanyizibwa okw’amaanyi nga basikirizibwa abawala. Oli bw’alaba ku muwala awulira nga ayagala okumusemberera n’okubeera naye. Mu kiseera kino abalenzi batera n’okutandika okwerooterera.\nOmuntu bw'atuuka mu kiseera kino asaana okwegendereza ennyo, okwerooterera kuli kumuleetera ebirowoozo “ebitali bya bulijjo” n'ayagala azuule ebyo ebiri mu kikolwa ekyo kye yafunye ng’ali mu kirooto. Kale nno oli bw’ateekomako oba okwefuga naddala mu kwewuluntawulunta kiyinza okumuzaalira emitawaana. Ekiva mu kwewulunta okwo mulimu okufuna endwadde ez’obukaba nga ne Siriimu kattira tabuzeemu; okufunyisa abawala embuto n’ebizibu ebirala. Ekiseera kino kyagala kwegendereza nnyo, nnyo, era wano okubuulirirwa okw’amaanyi we kwetaagisiza naddala okuva eri abakulu.\n2)\tENKYUKAKYUKA MU BULAMU BW'OMUVUBUKA OMUWALA\nEnkyukakyuka mu bavubuka abawala ey'amaanyi ennyo era eyagala okukwata n'obwegendereza, y'eyo , “ey'okuzza omukono emabega” oba “ey'okwekoona akagere” abandi bagiyita “kugenda mu nsonga.” Omuwala yenna oluzza ati omukono emabega ng'omanya nti afuukidde ddala ‘omukazi.’ Ekireetera omuwala okwekoona akagere kiri nti, mu muwala mwatonderwamu amagi; kale nno buli mwezi wabaawo eggi eriba lirindiridde okwegatta n’enkwaso z’omusajja okusobola okuvaamu omuntu. Singa eggi eryo livaayo mu nnabaana ne litafuna kwegatta na nkwaso za musajja, liba lirina okufuluma ebweru. Ekyo kye kiyitibwa “okuzza omukono emabega.”\nEmbeera eyo ereetera omukazi okuvaamu omusaayi mungi ddala; abalala bafuna okulumizibwa mu ndira, abalala bamenyekamenyeka amagulu gonna, abamu babobbebwa emitwe so ng'ate n'abalala baggweeramu ddala amaanyi. Eriyo n’abalumwa olubuto, nga n’obulumi bwe bafuna tosobola kubunnyonnyola. Ababa batafunye kubuulirirwa ku mbeera eyo ey'ekikyala basiŋŋaana nga bambi basobeddwa mu bulamu bwabwe. Eri oyo atakimanyi , kino kya bulijjo era ennaku ziyinza okuyitawo nga 3 oba 4 n’olyoka odda mu mbeera yo eya bulijjo. Kino kibaawo buli mwezi era ebbanga oli ly’amala likyukakyuka okusinziira ku mubiri gwe nga bwe guli.\nGgwe omuwala atuuse mu kiseera ekyo oteekwa okwegendereza; singa kakutanda ne weegatta n'omusajja manya nti ojja kufuna olubuto oba okuwakankula endwadde z’ekikaba nga ne siriimu/mukenenya mwomutwalidde. Newankubadde ng’okusikirizibwa abalenzi kuba kungi mu kiseera kino, naye osaanye weekomeko era weegendereze okutuusa nga weetegese bulungi ku nsonga eyo. Olina bulungi obusobozi obukusobozesa okwetangira okusendebwasendebwa ‘n’amabbabbanyi’ agayinza okukukwata.\nEkirungo ky’okwetangira wano kyetaagisa nnyo, ate nga ekirungi kiri nti Mukama yakikuwa.\nMu nkyukakyuka endala mwe muli amabeere okusuna, ekiwato okugejja, eddoboozi okukyuka n’endala.\nEzo zonna enkyukakyuka ze tulabye nsonga za butonde ezijjawo okutegeka omuwala okusobola okumufuuka omukyala atuukiridde.\nTulaba nti enkyukakyuka ezo zonna za nsonga, anti ze zireetera abalenzi era n'abasajja bonna okutwaliza awamu okufuuka, "Bassibayita" - beeyita bokka. Ekyokulabirako omuwala bw'amera ebbeere omugaso ogusooka, guli nti, ebbeere eryo lya kuyonsa mwana n'ekirala liwunda ekifuba kye okusobola okusikiriza omusajja. Olususu lw'omuwala nalwo bwe lutyo, amaaso agaabwe nago ga njawulo nnyo okuva ku g’abasajja so ng'ate n'obubina obwabwe buba buneneko okukira obw'abasajja.\nNoolwekyo ggwe omuwala osaana okweddako era n'okwegendereza omubiri gwo oleme kugwa mu ntata nga weeyisa mu ngeri esikiriza buli mulenzi oba buli musajja okujja gy’oli.\nOmuwala bw’atuuka mu kiseera ekyo ng’atandika okusikirizibwa wamu n’okwegomba abalenzi olw'ebintu eby’enjawulo: enjogera, ttalanta (gamba nga okuyimba, okusamba akapiira); abalala batwalirizibwa lwa ntambula ya mulenzi, abalala magezi ag'omu kibiina, n'ebintu ebirala bingi. Kwe kugamba buli omu abeerako n’ekimusikiriza ku mulenzi.\nBw'oba ng'oyagala emirembe, okubeera n'empisa, era omuntumulamu wamu n'okwewala ebizibu ebitali bimu osaana okwegendereza engeri gy’oyambalamu. N’engeri zonna ze weeyisaamu oba n’okwogera bisaana kuba bya kwegendereza obuteesittaza banno. Wabula oli bw’aba ng’agenderera kusikiriza balenzi mu bugenderevu oyo okubuulirira okukwe kunaaba kulala.\nGgwe omuwala manya nti newankubadde nga wayinza okubaawo akaseera ako w'oyinza okuwulira ng'osikirizibwa omulenzi, osaana okwefuga era osobola bulungi okwefuga kubanga ekirungo ky’okwefuga kikulimu.\nNe bw’oba ng’owulira nti oli mwetegefu okufumbirwa, weebuuze nti musajja wa ngeri ki oyo ansikiriza okufumbirwa? Bwe kiba nti omusajja oyo akwagalako "mukwano" gwokka, weegendereze. Ne bw’aba ng’akutwala mu bufumbo, olina okwekakasa nti weeteeseteese bulungi. Kimanye nti mu bufumbo si “mukwano” gwokka gwe guliyo. Mulimu bingi nga okuzaala abaana; okulabirira abaana; buli omu okulabirira munne n’okuyambagana mu kwezimba mu ngeri zonna; n’obuvunaanyizibwa obulala bungi. Omuntu oyo ateekwa okuba nga ye mukwano gwo asinga mu bonna; oyo gw’osobola okweyabiza; gw’otokisa kintu; anaakuwuliriza mu byonna; asobola okuyimirirawo ku lulwo. Ebyo byonna okubituukako tebijja mulundi gumu. Oteekwa okuba nga otendekeddwa bulungi okusobola okubifuna mu munno mu ngeri ya mukwano. Waliwo n’okusoomoozebwa okulala okuli mu bufumbo, wabula ng’okukuvvuunuka olina kubeera ng’otendekebbwa bulungi. Awo nno obufumbo si bwa kupapira!\nKya mugaso okwegendereza mu kiseera kino era weekuumira mu mpisa nga, obwesigwa, obwegendereza, okutya Katonda, obugumiikiriza, obwetangize, ekisa, ennyambala eteesittaza, ate era fuba okulaba nti, ne bwe bw’oba ng’onyumya ne banno empisa zo tozisuula mu guluka. Ggwe ng’omuvubuka tosaana kweyisa mu ngeri ekuleeterezaamu kabampaane. Ebyo byonna olina okubituukiriza ne bwe kiba nti waliwo akaseera akatono ennyo oli w’ayagalira okukuggya ku ky'ozze weekuumiramu, olw'okwesanyusaamu mu kaseera akatono. Akaseera akatono kayinza okukwonoonera ebiseera byo byonna eby’omu maaso. Jjukira nti, "Eyaakaliddeko omwoyo mulondo". Nkiddamu wano nti ekirungo ky’obwetangize okirina, kikulimu noolwekyo kikozese lw’onoosobola okuwangula byonna.\nKisaanye kitegeerekeke nti omuwala bw'oba nga weewa ekitiibwa, abalenzi tebayinza kukuzannyirazannyirako. Oyo eyeewaayo oba eyeesowolayo mu bwegendereza okukutuukirira ateekwa okuba nga yeenywezezza, so ate naawe olw’okuba nti weegendereza, obeera osobola okukenga omuntu ayagala obwagazi okukusuuza “akayanzi” ko! Awo nno ekirungo kyo eky’enneeyisa n’okwefuga mu kiseera kino kye kinaakutaasa era kye kijja okukuwanguza byonna!\nOmuntu ayinza okwebuuza nti, enkyukakyuka zino zirimu obuwanguzi bwonna mu bulamu? Yee, obuwanguzi mwebuli; anti tulabye nga enkyukakyuka ezo ze zituusa omuwala oba omulenzi okuva mu mbeera ey’obwana okutuuka mu mbeera ey’obuvubuka.\nEkiseera kino nga bwe tulabye kisoomooza nnyo nnyini. Omulenzi n’omuwala basaana okubeera abayonjo ennyo ddala. Obuteeyonja bulungi buviiramu okuwunya olusu oluyitibwa Kaabuvubuka. Bw’ba ng’onaaba bulungi osobolera ddala okulwanyisa olusu olwo. (Abo ababeera n’olusu olw’amaanyi nga terugenda mangu na ssabuuni, basobola okukozesa olujjula (ebbombo)).\nMu kiseera kino omuvubuka mw’alina okukozesereza ennyo ekirungo ky’obugumiikiriza n’obwetangize. Kino nkyogedde lwa nsonga nti olw’okubanga okusikirizibwa kw’okwegatta kuba kwa maanyi mu kiseera kino, oli bw’ataba mugumiikiriza ate omwetangize, asiŋŋaana ng’okusoma kumulemye. Kumulema olw’okuba nti asobola okufuna olubuto oba n’okumala obudde obungi mu kwegadanga n’ebiringa ebyo.\nObumu ku bukodyo obuyinza okukuyamba okuyita mu kiseera kino bwe buno:\n1.\tBeera muggufu eri bakadde bo – bategeeze byonna ebikutuukako mu bulamu bwo basobole okukulambika mu ngeri y’okubivvuunuka\n2.\tWeewale ebibiina by’abavubuka ebiyinza okukuwabya. Wano olina okukozeserezaawo ekirungo ky’obwekengeze n’amagezi n’osobola okwawula ebirowoozo ebirungi ku bibi.\n3.\tOkubeera n’ebyokukola ebimala – n’otomala budde nga oli awo olera ngalo – buli lw’oba nga tolina byakukola, ojjirwa ebirowoozo bingi ebiwabya ebiyinza okukuggya mu kkubo eggolokofu. Wano we nsabira abazadde okuyamba abavubuka okubeera nga babeenyigiza mu byokukola ebizimba.\n4.\tSoma ebitabo ebizimba; wuliriza pulogulaamu z’oku reedio ne ku ttivi ezizimba.. Nze nneekakasa bulungi nti omuntu alimu obusobozi okwawula ekirungi ku kibi, ne bwe kiba mu kitabo oba ku ttivi oba ku reedio.\nMu byonna jjukira nti, mu buvubuka bwo mw’osobolera okuzimbira obulamu bwo bwonna obw’omu maaso. Fuba okulaba nti obuvubuka bwo obuzuukisirizaamu ebirungo byonna ebikulimu nga weetegekera obulamu bwo obw’omu maaso. Jjukira nti ggwe nsibuko y’obuwanguzi bwo.\nOKWEGATTA MU MUKWANO\nEkimu ku birungo Omutonzi bye yatuwa kwe kwagala. Ekirungo kino bw’otokikozesa bulungi mu bulamu bwo, bufaafaagana nga entungo eyiika. Okwagala kwa ngeri nnyingi (engeri ezo tezigenda kwogerwako wano). Waliwo okwagala abantu kwe balabira mu kwegatta mu mukwano. Weewaawo nga okwegatta kabonero akalaga okwagala, emirundi mingi ensonga eno si bw’eba; abantu abamu obukaba oba obwenzi kye bayita okwagala. Weegendereze okulaba nga ekirungo kino okitegeera bulungi.\nOmugaso gw’okwegatta mu mukwano.\nKatonda yatuwa ekirabo ky’okwegatta mu mukwano nga agenderera ensonga ssatu: esooka, nti y'emu ku ngeri omusajja oba omukazi gy'ayinza okulagamu munne okwagala, eyookubiri, okuzaala n’okwala, n’eyookusatu kwetangira obutayonoona mu maaso ga Katonda. Katonda yateekawo amateeka agafuga ekikolwa ekyo; agamba nti ekikolwa kikolebwa abo bokka abafumbo ng'ekiruubirirwa kye kiri nti, olw’okuba ekikolwa ekyo kiyinza okuvaamu abaana, buli mwana azaalibwa alina okubaako kitaawe era n'ennyina, abalina okutwala obuvunaanyizibwa okubalabirira.\nBw’otyo nno, osaana okulaba nti singa osalawo okwenyigira mu kikolwa ekyo, ebikivaamu byonna oteekwa okubigumira. Weewaawo kimanyiddwa nti amaanyi g'obutonde agatusindika okukola ekikolwa ekyo go ga maanyi naye ate ffe tulina okugafuga era n'okwekomako buli kiseera. Tekibuusibwabuusibwa, buli muntu alina obusobozi bw’okwetangira, okwefuga n’okwekomako.\nAbavubuka abamu bo bagamba nti, obanga bazaalibwa n'obusobozi ate nga bagamba nti, "it is a lot of fun" noolwekyo bateekwa okukikola wonna we baagalira. Ggwe olowooza otya? Okwewulunta okwengeri eyo kusobola okuvaamu ebizibu bingi, gamba nga okufuna embuto ezitali nneetegekere, okuwalirizibwa okufumbirwa omuntu gw’otandyagadde, okwo nga kw'otadde n'okukwatibwa endwadde ezitali zimu, naddala ezo ez'ekikaba. Abawalajjana bangi bawakankula embuto ezitali nneeyagalire. Era nga bangi baziggyamu. Abo abatali "ba mukisa" bayitirayo, ne bafa. Abalala bambi abalemererwa okuziggyamu bazaala ‘obwana’ obwo era ne babonaabona nabwo oluusi nga bakitaabwe tebabamanyi, kubanga baabakiranga buli gwe basanga!\nObufumbo obukake obukasi bulimu obulumi, tebunyuma era oli abuyingiramu bw’atyo ayinza okukaaba ebbanga lyonna ly’abumalamu so ng’ate yandibadde abeera mu kusanyuka ne munne.\nMu kusooka, okutijja nga kukyaliwo era buli omu ng'agamba munne nga bwatalya era bw’atanywa nga tamulabyeko, n'abalala mbu babasuza ku mpagi nga omutwalo, biba byangu, kubanga wano buli omu afuba okulaba nti obuyisa bwe bwonna obuvundu tabulaga munne naye bwe mumala okumanyiiragana, ng'olwo bw'olaba munno ng'ennyindo bwe yamusongola, olwo emimwa gye otandika okugiraba nga bwe gikirako emigo gy'entamu, n'olaba bw’atavaako nnusu, bw’ali omuyombi, bwe yeeronda nga obukya, era ekiva mu ekyo nnyombo na nsambaggere!\nKimanyiddwa nti bavubuka bannaffe be tubeera nabo naddala abo abeetaba mu "bibanda" bamanyi "okuyeeyereza" bannaabwe nga babagamba nti,"Naye naawe gundi weeyisa nga atali musajja, simanyi endiga yakutomera?" Awo ab'emmeemme enjabayaba nabo beevaamu okulaga bannaabwe nti endiga bo tezibatomeranga! Kitegeerekekere wano nti okwenyigira mu kikolwa ekyo tekirina kye kiraga nti oba ono " musajja nnyo" oba oli si musajja era tekitegeeza nti oyo eyeenyigira ennyo mu kikolwa ekyo musajja nnyo okukira banne! Era tekirina kye kikosa oyo asazeewo okwekuuma okutuusa ye lw’awulira nti yeetegese bulungi era ng'atuuse okwesalirawo, so ate era kino tekirina na kye kikukosa ng'otuuse mu bufumbo bwo.\nAbawala musaana mwewale okubeera nga essowaani erirwamu buli muntu. Essowaani bw’eba ng'eriirwamu buli muntu, ne bw’eba nnungi etya, terwa kw'onooneka olw'engalo ziri ezigitigaatiga era erwa ddaaki yonna n’ebongokabongoka, olwo ng'efuuse ekitagasa, n’ekiddirira kusuulwa! Ekirungo ky’okuwangula embeera eno, kiri mu ggwe!\nEkimuli kya Rooza ( Rose flower), kyagalwa buli omu olw’obulungi bwakyo. Ku kimuli ekyo kuliko amaggwa agafumita. Kwe kugamba nti singa ggwe ojja ng'ogabattuka n'omala gaagala okinoge, kijja kukufumita. Singa abawala mubeera ng'ekimuli ekyo!\nGgwe omuwala leka kutunuulira mulenzi akulimbalimba n'obuntuntu obutaliimu olw’okwagala okwegatta naawe! Ate era kimanye nti omukwano ogwa nnamaddala tegukulembeza "kwegatta" wabula kimanye nti ekiseera ekyo ky'olabiddemu “munno” ggwe gw'olowooza okubeera naye gye bujja, kibeere ekiseera eky'okwebuulirira nga buli omu "ndabirwamu" ya munne ku ebyo bye mwagala era ne bye mutayagala. Ekiseera ekyo mukifuule eky'okuyigaŋŋana mu buli nsonga, awo nno ne bwe munaafumbiriganwa tewali ajja kubuusabuusa munne ku ekyo ekyabaagalanya. Kasita ofuna omuntu nga ye akulembeza kiri kya kwegatta, bwe kiba kisoboka mudduke era kimanye nti si mutuufu.\nJjukira nti si kirungi kwagala muntu olw’ekyo oba olw’ebyo by’alina naye mwagale olw'ekyo kye ali. Yagala omuntu olw'okuba ka tugambe nti, muntu wa mu bantu, wa mpisa, si mwewulize, si mwewaanyi, muyonjo, ayiiyiza banne, n'empisa endala nnyingi z'oyinza okwegomba ku muntu.\nOmuntu ayinza okwebuuza nti olwo abatalina mpisa ezo ze tumenye bo tebalina kufumbirwa oba kuwasa? Basobola okuwasa n’okufumbirwa naye jjukira nti, abantu ab’empisa ez’engeri emu batera okunoonyaayo bannaabwe ab’empisa ez’engeri eyo be bakwana. Awo nno empisa zo bwe zinaaba ensiiwuufu, n’emikwano gy’onoofuna gijja kuba bwe gityo.\nAwo nno si kirungi era si kya mazima kwagala muntu olw'ebyo eby'ensi nga emmotoka, sssente...., n'okusingira ddala ssente; kiba kitegeeza nti singa ssente ezo ziggwaawo naawe ng'omuntu omukyawa gw'ate oba ze waba wamwagalako! Ate kimanye nti ssente mugenyi zijja ne ziddayo. Waliwo akagero akagamba nti, Obwavu bwe bukonkona ku luggi, okwagala kufuumuukira mu ddirisa. Kino okirowoozaako ki?\nSinga omala ne weebuuza nti lwaki obufumbo bw’ensangi zino tebuwangaala? Emu ku nsonga eyinza okunnyonnyola ekibuuzo ekyo y’eyo eyogeddwako mu kiba ekyo waggulu, kwagala muntu olw’ebyo by’alina. Mu butuufu kuno tekuba kwagala wabula kwegomba okubi.\nEkirungo ekikulimu ekiyinza okukuwanguza mu mbeera eno bwe bwetangize n’obugumiikiriza. Bw’onoobeera omwetangize ate n’ogumiikiriza ojja kusobola okukuuma obutukuvu bwo. Obutukuvu kitegeeza omuwala oba omulenzi atalabanga ku musajja. Omulenzi omutukuvu ayitibwa endawule ate omuwala omutukuvu ayitibwa enteeka. Weewaawo nga empisa (oba ekirungo ky’)obutukuvu kifaanana okuba nga tekikyakulembezebwa nnyo nga bwe gwali edda, kirungi ggwe nga omuntu omu okukuuma ekyo eky’omuwendo ggwe kye weetegeddemu era kye weerabamu. Kyokka naawe eyawabizibwa edda, osobola okutandika okuva ne kaakano, ne weefuula endawule oba enteeka mu nneeyisa yo. Ne Katonda yennyini asanyukira abeekuba mu kifuba ne badda gy’ali era ye talina gw’agoba mu maaso ge.\nAwo nno weezuukuseemu ekirungo ekyo, osobole okuwangula mu nsi nga tojaajaamya kirungo kya kwagala ekyakutonderwamu olw’okukugasa ggwe.\nEmirundi egisinga ebintu bye twogera, engeri gye tweyisaamu, n'ebintu bye tukola tubiggya ku bakadde baffe ne mu mbeera ez’enjawulo ze tujja twolekezebwa ne ze twolekera. Gamba, amasomero, emikwano, ekitundu gye tukulira oba gye tubeera, n’abazadde. Naye okusinga ennyo mu maka ne mu masomero. Mu ngeri y'emu n'ebyo bye twogera biraga kye tuba tulowooza mu mirowooza gyaffe, ne kye tuba tufaanana mu mpisa zaffe, sinakindi ne kye tulibeera mu maaso eyo. Kino kiri bwe kityo lwa nsonga nti ebintu bye twogera oba bye tunyumya eka ssaako n'ebyo bye tukola bye bitufuula kye tuli. Ne bakakensa abanoonyereza ku mmeeme z'abantu n’emirowooza gyabwe (Psychologists) batugamba nti ebintu abantu bye bakola tebiva mu bbanga wabula biva mu maka mwe babeera, abantu be boogera nabo, mu ddiini gye basoma, amasomero gye basomera, mu mbeera endala zonna ze bayitamu. Nze Bayibuli gye nzikiririzaamu erimu olunyiri olugamba nti: Omuntu omulungi aggya ku birungi ebiri mu mutima gwe okukola ebirungi; n’omuntu omubi, aggya ku bibi ebiri mu mutima gwe okukola ebibi (Matayo 12:35). Kyongera era okulumirizibwa bulijjo nti omuntu tayinza kugaba ky’atalina – bwe kityo nno bw’oba nga onoobeera omuntumulamu, olina kuva wansi ng’otendekebwa oba nga weetendeka n’osobola okugabira banno ebyo bye weekulaakulanyizzaamu oba bye bakukulaakulanyizzaamu.\nAbavubuka bangi tebaagalira ddala kuwuliriza ebyo bakadde baabwe bye babagamba, nga bagamba nti bakadde baabwe bakaddiye nti era bawedde ku mpagala era tebakyali ku mulembe, noolwekyo tebalina kubuulirira kwonna kuzimba kwe bayinza kubawa mu eno ensi ekyuka nga obudde. Mu kino beerabira nti, "bukadde magezi..." ; nti era, "eriiso ly'omukulu awaddugala we walaba". Omuvubuka akulidde mu mbeera ey'engeri eyo kimuviiramu okufuna omuze gw’obutasobola kugoberera mateeka gabeera mu kitundu ky'ewaabwe oba mu nsi yonna okutwaliza awamu kubanaga ye byonna aba abiraba nga obutaliimu.\nWeewaawo kiri bwe kityo eri abavubuka naye ate waliwo n'abazadde abatafiirayo ddala ku kubuulirira baana baabwe wadde okubakangavvula. Omuzadde ye ayinza okulowooza nti omwana okumukuza nga tagambwako, era nga tanenyezebwa, takola mulimu gwonna awaka mbu olwo baba boolesa okwagala eri abaana baabwe. Kino abazadde bakinyweza nga bakozesa bakozi bokka mu maka gaabwe. Omuzadde addira omwana n'aba nga takkirizibwa wadde okwoza essowaani oba ekikopo, so abamu n'obuwale bwabwe obw'omunda ensangi zino babubooleza bwoleza! Omuzadde yandirowooza nti aba alaga mukwano eri omwana we, naye ekituufu kiri nti, omwana oba omusimira entaana mwagenda okwebaka ng'akyali mulamu! Abakozi balungi era bayamba ewaka, naye n’abaana bateekwa okutendekebwa emirimu gyonna egisoboka.\nMu nsi muno ani yeegomba ngalobunani? Ekyewuunyisa kiikino, omuzadde bw’aba anoonya omukozi ow'okumukolera mu maka ge agamba nti ayagala oyo omujagujagu asobola okwanguya emirimu; oli awo we yeebuuliza nti olwo n'oyo gw'ogamba okuba omujagujagu singa teyatendekebwa kukola mirimu mu bwangu wandiggye wa omukozi? Manya nti n'abo b'okozesa baatendekebwa butendekebwa so tebaatonnya butonnyi ku nsi ng'emirimu bagimanyi! Bulijjo ekintu ekitakusomeseddwa kuva buto kizibuwala okuyiga obukulu (naye sigamba nti tekisobola kuyigika). Wano soogera ku byamagezi ag'omu bitabo naye ŋŋamba emirimu egy'emikono ng'okulima, okwoza, okufumba, okwera oluggya, okusiimuula ennyumba, okwoza ebintu n'emirimu egiringa egyo.\nEkirungo ky’okuyiga emirimu egy’enjawulo ffenna tukirina. Kye tulina okumanya kye kino nti ffenna tetusobola kukola mulimu gundi mu ngeri y’emu, buli omu alina ky’asobola okukola okusinga ku munne; naye nga waliwo emirimu egyawamu ffenna gye tusobola okukola obumu, okugeza okufumba, okwoza engoye, okulima, okwoza ebintu ebiriirwamu, okuyonja n’okulabirira abaana n’ebiringa ebyo. Omuvubuka wa leero, osaana weewale okubeera awo ng'oli ngalobunani, wabula weeyigirize okukola buli kimu, nga ne mu kiyungu/ffumbiro weetuukirayo, oleme kulinda buli kimu kukikusanza ku mukeeka. Njagala okukiggumiza wano nti, Ekirungo ky’obuwanguzi kiri mu ggwe!\n(Essuula eno omuwandiisi yagizimba ne Kiriggwajjo Anatole)\nObuyonjo kye ki? Kubeera na ngoye zo nga zitukula, oba kubeera mu kifo nga kinyirira era nga kisanyusa akiraba? W’onoomalirako ennyingo eno ng’okizudde nti obuyonjo busukka ku “kutukula obutukuzi!”\nKatonda bwe yatonda omuntu yamuwa ebitundu by’omubiri byonna bye yalaba mu magezi ge nga bya kumugasa. Ebitundu by’omubiri ebyo yabikolera mu miyungiro (bukolaganyi) mwe bikolera, si nsonga oba biri kungulu oba munda w’omubiri. Bwe tutyo, ebirungo by’obuwanguzi ozaalibwa nabyo, biri mu ggwe!\nTulina ebitundu ebirabwako: omutwe, enviiri, amaaso, amatu, ennyindo, olulimi, amannyo, obulago, ensingo, ekifuba, olubuto, omugongo, bbunwe, akabina, ebitundu ebitalaalaasibwa (ebyekyama), amagulu, ebigere enjala n’ebirala. Byo ebitundu ebiri munda mulimu: obwongo, omumiro, ebyenda, emisiwa, omutima, enkizi, amawuggwe, akalulwe n’ebirala. Bw’oba nga oyagala omubiri gwo gukuweereze, oteekeddwa okugulabirira era n'okugufaako awatali kugugalabanja wadde okusuulirira ekitundu n'ekimu. Bw’olagajjalira ekitundu ekimu, omubiri gwonna gwandirwala!\nTulina okuvunaanyizibwa ku bitundu ebyo, nabyo bisobole okutuyamba. Obuvunaanyizibwa bwaffe ku bitundu ebyo bwa muwendo nnyo ffe okubeera abalamu era ab’omugaso. Omuntu bw’ataba na buvunaanyizibwa ku bitundu bye ebyo, tayinza kuba mulamu, tayinza kukola mirimu, tayinza kugaggawala, era tayinza kwesiimira wadde okweyagalira mu mbeera yonna. Okutwaliza awamu; tayinza kuwangula!\n“Buli ggwanga n’ebyalyo,” bwe kityo bwe kiri ne ku bitundu by’omubiri. Buli kimu ku bitundu ebyo kirina engeri gye kifiibwako mu ngeri yaakyo; mu buli ggwanga, okusinziira nga eggwanga eryo bwe likkiriza era nga bwe liraba eby’omuwendo mu bye bakola. Ggwe omanyi bulungi engeri Abaganda (eggwanga lyo) gye bakkirizaamu okulabirira ebitundu by’emibiri gyabwe? Bintu ki bye bakulembeza mu kweyonja n’okubeera abalamu? Byefumiitirizeeko. Waliwo amawanga agatwala okuwummula buli kitundu kya mubiri nga kya muwendo. Atali wa ggwanga eryo yanditunuulira omuntu oyo nga omucaafu, atanyirira!\nTekibuusibwabuusibwa nti buli muntu yenna mu nsi asanyukira: omuntu alabika obulungi, omuntu ali obulungi, omuntu alina amaka agalabika obulungi – amayonjo, omuntu alabikirako omubiri omulamu, omuntu eyeeyonja – enviiri, engoye, engatto n’ebirala. Tekikoma awo, ne bw’ogenda ku mirimu, abakozesa banguyira nnyo omuntu alabika obulungi – omuyonjo, omulamu, era ow’amaanyi kwe kugamba, omuntu asanyusa okulaba.\nMu ngeri y’emu, abantu ffenna tusanyukira era twagala nnyo omuntu ow’obwongo obwogi, omuntu alina ebirowoozo ebirungi – ebizimba era ebiyamba okuggya bannaabwe mu buzibu; abantu baagala omuntu avaako ebisanyusa gamba nga mu ngeri ya katemba.\nBo abavubuka banyumirwa nnyo abacanzi b’omupiira; abayimbi nnakinku n’abali nga abo.\nAbantu abo basobola batya okutuuka ku kukulaakulanya ttalanta oba ebitone byabwe okutuuka awo? Bino byonna bisoboka; bisoboka na bulamu bulungi, bisoboka na kweyonja omubiri ne gubeera mulamu – ne gusobola okukuweereza mu ngeri gy’oyagala.\nSo ate era twagala nnyo ebintu ebiva mu bantu bano: ababazzi, abasiizi b’ebifaananyi, abazannyi ba filimu n’abalinga abo.\nNaye abaffe, okkiriza nti ebintu ebyo byonna ebisanyusa bisoboka na buyonjo na kulabirira bulungi mubiri? Okkiriza nti omubiri gwo osobola okugukozesa buli kintu kyonna kye weetaaga? Okisobola otya?\nAmaaso gaffe gatuyamba: okulaba, okwegomba, okuyiga, okulaga ekkubo, okunyumya, okusoma…; amatu gatuyamba: okuwulira, okutulabula…; emikono gituyamba: okukwata, okusitula, okulima, okudduka obulungi, okuluka, okuwaata, okwoza, okuvuga ebidduka, n’ebirala. Go amagulu gatusobozesa: okutambula, okudduka, okuzina, okuvuga ebidduka n’emirimu emirala. Ebitundu by’omubiri gwo obyeyambisizza bulungi era obirabirira bulungi okusobola okukuweereza n’okuweereza abalala?\nYe ka mbuuze: okimanyi nti ebitundu by’omubiri gwaffe bikolaganira wamu mu miyungiro gyabyo era nga ekimu bwe kiba tekirabiriddwa bulungi kiyinza okuviirako omubiri gwonna obutasobola kukuweereza? Ebitundu by’omubiri byonna bikolaganira wamu era bisaana okufiibwako nga bwe biteekwa ate mu bwenkanyi bwabyo.\nEbyo byonna bye weetaaga okuba omuyonjo, okuba omulamu n’okubeera mu bulamu obweyagaza era obukuwanguza obirina. Ebintu ebyo obirina mu Uganda ne mu Buganda. Eky’okusaalirwa kye kino nti, ebintu ebyo tofaayo bufi kubimanya na kubitegeera nga bwe tuyinza okubyeyambisa okutugasa n’okugasa abalala. N’olwobutamanya obwo, ffena kye tuvanga tulwala endwadde ze tuvumirira ennyo era ze tusaasaanyizaako ennyo ensimbi oluusi ne zituviirako okufa.\nWeebuuze bino: ddala tosobola kutangira kinyaga (kkolera)? Ye kkolera ava ku ki? Tosobola kutangira mulalama? Tosobola kutangira bulema, kafuba, kookolo, mukenenya, ssennyiga, ekifuba, entunnunsi, amabwa g’omu byenda, omusujja, omutwe, olubuto, omugongo? Ndwadde ki gy’oyinza okwogerako nga tosobola kugitangira?\nTulina omukisa wano mu Afrika n’okusingira ddala mu Uganda nti buli kimera na buli mmere ebitangira wamu n’okuwonya endwadde n’obulema oba obulemu bwonna ku mibiri gyaffe tubirina. Ekizibu kiri nti ebintu ebyo tetubifaako, tetubimanyi, era tubinyoomera mu butamanya obw’ekitalo.\nObutamanya obwo butukuumira mu ndya embi etuuka n’okucaafuwaza emibiri gyaffe munda, kubanga tetusobola kulya mmere eyinza kunaaza na kugogola mibiri gyaffe. Ggwe obadde okimanyi nti munda mu mibiri gyaffe namwo mucaafuwala?\nKyekyo nno nti obuyonjo tulemenga kubukomya ku mibiri gyaffe, ku ngoye, ne mu bisenge gye tusula yokka wabula ne mu bye tulya.\nBy’olina okukola okukuuma omubiri gwo nga muyonjo era nga mulamu\nOmubiri okuba omulamu era omuyonjo gwetaaga kuliisa bulungi; kuliisa mmere erimu ebiriisa omubiri. Omubiri bwe gubeeramu ebiguliisa, obujjanjabi obusinga omuwendo oba omaze okubufuna.\nEmmere eyeetaagibwa mu mubiri y’eno: emmere enyiriza omubiri; emmere empamaanyi nga kasooli, amatooke, obulo, lumonde, muwogo; emmere enzimbamubiri nga amata, ebibala, ; emmere enzijanjabi nga ebibala, amata, ; n’eminnyo. Emmere eyo yonna tugirina mu Buganda.\nRetrieved from "https://typecraft.org/w/index.php?title=Corpus:EBIRUNGO_BY’OBUWANGUZI_BIRI_MU_GGWE:_Bw’osiga_emmwanyi_tokungula_binyeebwa&oldid=9744"


Bukedde Online - Omusambwa Namirembe gwe gwavaako erinnya ly'akasozi Namirembe - Rev. Kalimi\nOmusambwa Namirembe gwe gwavaako erinnya ly'akasozi Namirembe - Rev. Kalimi\nOwa UPDF abadde yaakava e Somalia bamugabyeko abalongo\nKatumwa aleetebwa leero mu kkooti ku gw'ok...\nKUVA dda, ebyafaayo by’akasozi Namirembe byekuusa ku nsonga z’Omusambwa. Nze omu ku baanoonyereza ku byafaayo by’olusozi Namirembe era nabuuza abantu abakulu nga Bp. Dunstan Nsubuga, Can. Yayiro Bbaale, Can. Danieri Lubwama, Mzee Paulo Mukasa n’abalala abaali bamanyi obulungi ebyafaayo. Era bino b\nBya Rev. John Ssebalugga Kalimi\nKUVA dda, ebyafaayo by’akasozi Namirembe byekuusa ku nsonga z’Omusambwa. Nze omu ku baanoonyereza ku byafaayo by’olusozi Namirembe era nabuuza abantu abakulu nga Bp. Dunstan Nsubuga, Can. Yayiro Bbaale, Can. Danieri Lubwama, Mzee Paulo Mukasa n’abalala abaali bamanyi obulungi ebyafaayo. Era bino bye bitaliiko nfuufu bye nazuula:\nKuva dda ku kasozi Namirembe kwalingako oluzzi olwavangamu amazzi amalungi. Abantu baavanga ebule n’ebweya okusena amazzi ago kuba oluzzi olwo terwasiikuukanga. Kigambibwa nti abajjanga okusena amazzi mu biseera by’omu ttuntu, baasangangako omukazi atudde okumpi n’oluzzi, kyokka bwe baasemberanga ng’omukazi abulawo. Kye baava baguyita omusambwa. Bagattangako nti gwali musambwa gwa mirembe ogutaalemesanga bantu kusena mazzi mu ttuntu ng’enzizi ezimu era omukazi oyo n’oluzzi byatuumibwa erinnya Namirembe. Oluvanyuma ettutumu ly’oluzzi lyaleetera n’akasozi okuyitibwa Namirembe.\nWaliwo Kabaka eyayagalako okukuba Olubiri lwe ku kasozi Namirembe ne bamuwabula aleme kusenga ku kasozi akafugibwa omukazi (Namirembe).\nEkiwendo ky’okutta abasomi n'entalo z’eddiini bwe byaggwa, emirembe ne gikomawo mu Buganda, abaminsane baddamu okwetaaya n’okusomesa eddiini. Olw’okuba abasomi baali tebeeganya kifo kyonna, Ssekabaka Mwanga teyasanga buzibu kubawa ettunduttundu ly’akasozi Namirembe, ng’akasiimo k’okumuyambako mu kweddiza Obwakabaka obwali butwaliddwa mutoowe.\nAbaminsane baaweebwa bbeetu okukuba amakanda ku kasozi Namirembe basinziire awo okusomesa eddiini. Kigambibwa nti ku ludda lw’ebugwanjuba bw’akasozi Namirembe – kati awali eddwaaliro ly’e Mengo, waalingawo emmengo era abambowa baateranga okunyugunyaako abazzi b’emisango ne bafa. Omwo mwavaamu n’enjogera egamba nti, ‘agwana olubengo bamutwala mmengo’. Ekifo ne kitandika okuyitibwa Mengo.\nAbazungu baayagala nnyo akasozi Namirembe olw’obugulumivu bwako obwavangako empewo ennungi ezaavubirizanga ebbugumu era ekifo kino baakifuula entabiro y’okusomesa eddiini.\nOmulabirizi Tucker bwe yatuuka mu Buganda, okuggulawo Obulabirizi bwa Uganda, ekitebe yakikuba Namirembe. Nga wayiseewo ebbanga, omusawo Cook naye yatuuka mu Buganda era ne bakunga abantu okuzimba eddwaaliro okumpi n’akasozi Namirembe awaalinga emmengo – era eddwaaliro eryazimbibwa ne liyitibwa Mengo.\nMu kusooka waaliwo ekkanisa entonotono eyazimbibwa wansi w’akasozi Namirembe kyokka we baazimba waalingawo olutobazzi. Mu 1891, abaami ba Kabaka beekolamu omulimu okuzimba ekifo ky’enkalakkalira we banaakuhhaaniranga okusinza. Bakozesa emiti n’ettaka okuzimba ekitamutamu ky’ekizimbe era ng’obwaguuga bwakyo bwali tebulabwangako mu Buganda. Kyetaagisa ebikumi n’ebikumi by’empagi okusobola okuwanirira akasolya k’essubi akaatekebwako. Kigambibwa nti, ekkanisa eyo yatuuzanga abantu abakunnukkiriza mu 3,000. Oluvannyuma yasuulibwa kibuyaga mu nkuba.\nEKKANISA EKWATA OMULIRO ENTAKERA:\nAbakristaayo nga bakubirizibwa Katikkiro n’abakungu ba Kabaka baasalawo okuzimbawo ekkanisa endala. Ekkanisa eyokusatu ku kasozi Namirembe kyokka nga y’eyookubiri okuzimbibwa ku ntikko y’akasozi Namirembe. Yali efaananira ddala n’eyali eyidde omuliro kyokka nga yo yatuuzanga abantu 4,000. Kyazuulibwa nti ekkanisa yali eriiriddwa enkuyege ne basalawo emenyebwe.\nAbazungu baawa amagezi nti ekkanisa endala bakozese bbulooka era bwe gwali. Mu 1901 ekkanisa eyookuna yazimbwa na bbulooka n’eserekebwa na ssubi.\nSeptember 23, 1910, ekkanisa yakubwa laddu wakati mu nnamuttikwa w’enkuba, era nayo n’ekwata omuliro n'esaanawo. Omugenzi Paulo Mukasa yali omu ku badduukirize abaayamba okukuhhaanya ebintu by’ekkanisa ebyali biwonyewo.\nKigambibwa era nti wakatikkati awo, oluzzi Namirembe lwakalira. Abawanuuza ne balyoka bagereesa nti, ekkanisa okukwatanga omuliro n’oluzzi lw’omusambwa okusenguka ye yali engeri Namirembe gye yalagangamu obutakkiriziganya bwe n’ebyali bigenda mu maaso abasomi okweddizza akasozi ke.\nBaatandika okugereesa nti, omusambwa ogwasenguka ku kasozi gwe gwakomangawo n’obusungu, nga gujjira mu nkuba (jjukira gwabeeranga ku luzzi) ne gukoleeza omuliro ku kkanisa.\nAbasamirira lubaale baalalika nti, Namirembe agendanga kwokya buli kkanisa eneezimbibwanga ku kasozi kano era baagezaako okusendasenda Abazungu bave ku Namirembe.\nABAZUNGU BALEMERA KU KASOZI:\nAbazungu baawabula nti, omuliro gwavanga ku kw’ewanika kw’akasozi Namirembe (laddu zeeyunira nnyo ebifo ebiwanvu ennyo). Baawa amagezi g’okukozesa obukugu mu kuzimba ekkanisa eyookutaano era obwannampala ne buweebwa yinginiya Omuzungu eyabawa amagezi nti, ekkanisa eyookutaano esaana ezimbibwe mu bbulooka eserekebwe na mategula.\nOlw'okuba ng’ebikozesebwa ebisinga obungi byali birina kuva bweru, ensimbi ezaali zeetaagibwa zaali nnyingi naye Katikkiro n’abaami ba Kabaka (Chwa) beeyama okuwaayo ensimbi zonna ze baasoloozanga mu busuulu era ne bakunga abantu okwenyigira mu kusombanga ebbumba – okuliggya e Nnyanama ku mutwe – wamu n’okutema emiti ebyakozesebwa mu kubumba bbulooka n’okuzookya. Omulabirizi Tucker naye yakuba omulanga e Bungereza era nabo ne bawaayo okudduukirira omulimu gw’okuzimba ekkanisa.\nSSEKABAKACHWA ATEMA EVVUUNIIKE:\nSsekabaka Chwa ye yatema evvuunike mu 1915 nga batandika okuzimba ate era ye yali omugenyi omukulu ng’ekanisa eggulwawo mu 1919. Ekkanisa eyo ekyayimiridde n’okutuusa kaakano.\nEkkanisa etudde ku ntikko y’olusozi Namirembe - era kye kyali ekitebe ky’Obulabirizi obwasooka - yatandika okuyitibwanga Lutikko. Oluvanyuma erinnya eryayitibwanga Ekkanisa etude ku ntikko y’olusozi lyafuuka linnya lya buli kkanisa ebeera ku kitebe ky’Obulabirizi. Ekkanisa ne bw'eba teyazazimbibwa ku ntikko y'akasozi, nayo kati eyitibwa Lutikko, wadde nga mu ntandikwa Lutikko kyali tekigendereddwa okuvvuunula kigambo 'kasidulo'.\nOlw’okubanga okuwangaala kw’ekkanisa eyookuna kwasaabulula ebyali bigereesebwa nti, nayo teyali yaakuwaangala; obuwangaazi bwayo ke kamu ku bubonero obutuleetera okwesiga amaanyi ga Katonda agataganya mulabe kwegiriisiza ku baana ba Katonda omulamu.\nOmusambwa Namirembe gwe gwavaako erinnya ly''akasozi Namirembe - Rev. Kalimi\nAbabaka abaagobwa mu NRM beekalakaasizza ku kkooti\nBapuliida ba NRM batuuyanidde mu kkooti ku musango gw''ababaka bakyewaggula


Bukedde Online - Togikwatako:Lukwago awozezza\nOmugagga Ham awabudde Gavumenti ku tteeka...\nMuzzukulu wa meeya Serunjogi bamuwambye ne...\nBALOOYA abaagala kkooti esazeemu etteeka eryaggya ekkomo ku myaka gya pulezidenti basabye kkooti esazeemu emyaka ebiri ababaka ba palamenti gye beeyongeza bwe baali bayisa etteeka ly’ekkomo ku myaka.\nLooya Erias Lukwago Lukwago eyakiikiridde akulira oludda oluwabula gavumenti Winnie Kiiza ye yakoze okusaba kuno ng’agamba nti akawaayiro 2 ne 8 ak’etteeka ly’ekkomo ku myaka obwayongezaayo ekisanja ky’ababaka ba palamenti okuva ku myaka 5 ne batuuka ku 7 bukontana ne Ssemateeka.\nLukwago yeegatiddwaako looya Wandera Ogalo eyakiikiridde ekibiina kya Uganda Law Society ne bagamba nti sipiika yakola emivuyo mingi bwe yali akubiriza palamenti ng’eteesa ku bbago lino era ekisanja ky’ababaka ba palamenti kiteekwa okuzzibwayo ku myaka 5 nga bwe kyali.\nAbalamuzi abawulira omusango gwa ‘Togikwatako’ babatadde ku nninga bannyonnyole kkooti ensobi sipiika wa palamentti Rebecca Kadaga ze yakola palamenti bwe yali eteesa ku bbago. Omulamuzi Kenneth Kakuru yabagambye nti okumala googera nti obuwaayiro buno bukontana ne Ssemateeka tekimala balina okuwa kkooti ensonga nayo kw’eneesinziira okukkiriziganya nabo bw’eneeba esala omusango. Lukwago yagambye nti: Enkola palamenti ne sipiika Rebecca Kadaga gye bayitamu okuyisa etteeka lino yali ekontana ne Ssemateeka.\nYagambye nti mu bbago lya Magyezi eky’okwongeza ekisanja ky’ababaka ba palamenti n’aba LC 5 tekyalimu wabula kyakukusibwa ne kigattibwamu era ababaka abeeyagaliza bokka bwe balaba nga nabo balina engeri gye bagenda okuganyulwamu nga bawagidde eky’okukwata mu Ssemateeka nabo kwe kulonda ebbago ne lifuuka etteeka.\nBaaleese n’obujulizi bw’ebiwandiiko okuli enteesa za palamenti okuva September 27, 2018- December 19,2018 ebbago lya Magyezi lwe lyaleetebwa mu Palamenti. Obujulizi bulaze nti enfunda bbiri Sipiika yanenya akulira akakiiko k’ebyamateeka, Jacob Oboth -Oboth olw’okwongera ekiteeso ky’okwongezaayo ekisanja ky’ababaka ba palamenti kyokka nga mu nsonga ze yamuweereza akakiiko kateeseeko tekyalimu.\nLukwago yagambye nti n’ababaka abatuula ku kakiiko k’ebyamateeka tewali mubaka yenna gwe beebuzaako ku kiteeso ky’okwongezzaayo ekisanja kya babaka kyokka bbo ne bakikukusa mu bbago lya Magyezi ekintu ekyali kikontana n’amateeka agafuga entuula za palamenti ne Ssemateeka.\nMale Mabiriizi naye yategeezezza abalamuzi nti ensonga y’ababaka okweyongeza ekisanja yali eteekwa okutuukako mu Bannayuganda balonde oba nga bakkiriziganya nabo kubanga be basindika ababaka mu palamenti oluvannyuma lw’okubalonda. Byo ebyokwerinda ku kkooti e Mbale byayongedde okunywezebwa oluvannyuma lwa poliisi okufuna amawulire nti pulezidenti wa FDC yabadde alina abawagizi b’akunga okugenda ku kkooti.


Bukedde Online - Express ne Villa ziwaga mu liigi\nJoshua Kawadwa owa Bright Stars (mu maaso) ne Isaac Mutaawe owa Express FC ku Lwomukaaga. Express yawangudde (2-1).\nExpress 2-1 Bright Stars Bul 0-2 Villa Saints 2-1 JMC OLUTALO lw'okulwanira ekikopo kya Azam Premier League lweyongeddemu ebbugumu oluvannyuma lwa Express okuwangula Bright stars (2- 1) ne yeesogga ekyokubiri.\nKati ttiimu 4 okuli; KCCA, Vipers, Express ne Villa ze zirwanira ekikopo kya Azam Premier League sizoni eno, ekintu ekyongeddemu ebbugumu.\nEMBEERA ENO EZZE ETYA?\nKCCA FC, eyali ekulembedde liigi ng'esinza Vipers, eyali mu kyokubiri obubonero 12, yatandise okuvumbeera ng'ebuzaayo emipiira 3 gyokka okumalako sizoni (Simba1-0 KCCA, KCCA 1-2 Saints ne KCCA 0-0 Vipers).\nWabula Express,Vipers ne Villa, bwe bavuganya ku kikopo, zongera kulinnyisa mutindo ate nga zikyabanjaayo emipiira egisukka mu 3 buli emu. KCCA yaakazannya emipiira 27 mw'ekuhhaanyirizza obubonero 52, ekiwadde Express amaanyi okutandika okugissaako akazito ng'egamba nti singa ewangula omupiira gw'ebbanja, basibagana enkalu ne balinda kibalo okulondako anaatwala ekikopo.\nWabula ne Vipers eri mu kyokusatu (46) mu mipiira 25 tetudde, nga nayo yeesize mipiira ebiri gy'ebanja, era egamba nti bw'egiwangula n'egisigaddeyo esatu okumalako sizoni, ejja kulinnya waggulu wa KCCA ne Express, singa zisuula Villa nayo wadde eri mu kya 10, yeesize mipiira 6 gy'ekyabanja ku egyo 9 gy'ebuzaayo era yeewaana nti erina obusobozi obugiwangula gyonna n'eweza obubonero 63 n'esitukira mu kikopo.\nSinga embeera etambulira awo, omuwanguzi, okufaananako n'owa sizoni ewedde, asobola okusalwawo ku mupiira ogusembayo


Bukedde Online - Agambibwa okuwoowa Kenzo ne Rema abyegaanye\nSheikh ono okuvaayo kiddiridde Kenzo wiiki ewedde okutegeeza nga Muzaata bwe yamuvumidde obwereere n’amulangira okubeera akalenzi ka ‘laavunniga ssemyekozo’ akatasobola kuwasa. Mu busungu obwaddirira okumulengezza, Kenzo yategeeza nga bwe yawoowebwa ne Rema.\nSheikh Ismail Ssebuliba ng'annyonnyola.\nSHEIKH agambibwa okuwoowa Eddy Kenzo ne Rema Namakula azuuse n'attottola byonna ebyaliwo ku mukolo gwe baaliko.\nAl Hajji Ismail Sebuliba abangi gwe baakazaako erya Khalifa Muto agamba nti ye Sheikh w'ekibiina kya Big Talent ekikulirwa Kenzo era aludde nga ye Sheikh w'aboomukwano abo (Kenzo ne Rema).\nSheikh ono okuvaayo kiddiridde Kenzo wiiki ewedde okutegeeza nga Muzaata bwe yamuvumidde obwereere n'amulangira okubeera akalenzi ka ‘laavunniga ssemyekozo' akatasobola kuwasa. Mu busungu obwaddirira okumulengezza, Kenzo yategeeza nga bwe yawoowebwa ne Rema.\nRema ng'agabula Kenzo ne famire yaabwe nga bakyali mu mukwano.\nMuzaata eyali ayogerera ku mukolo Rema kwe yakyaliza bba omupya, Hamza Sebunya ewa ssenga we e Naggulu, era yagamba nti akalenzi bwe kaba kagamba nti kaagala okuwasa omukazi anaakayisa nga nnyina waako kagende kawase nnyina waako.\nWano Sebuliba we yasinzidde n'asalawo okuvaayo asale eggoye ku kituufu ekyaliwo mu 2015 Kenzo ne Rema lwe baamutuukirira nga baagala okukola akiika y'omwana waabwe, Aamal bwe yali wa myezi mukaaga.\nAgamba nti amaze akabanga ng'alumwa olw'obugulumbo Kenzo ne Rema bwe bazze bayitamu ng'asirise naye w'atuukidde okuvaayo ng'alaba kisusse n'asalawo okwogera amazima ku byaliwo.\nBYATANDIKA BWE BITI;\nRema yali aludde ng'ansaba mmugambire Kenzo nga nze eyali akola nga ‘kkanso' waabwe, amuwase mu mateeka.\nEddie Kenzo ne Rema beeraze amapenzi ku siteegi ne balumya abateesi\nAgamu ku magezi ge nnasala nga tukungaanya be baali bansabye okubakulemberamu ku mukolo gw'akiika y'omwana waabwe Aamal.\nNga batuuse ku akiika, kye nasookerako kwe kubasaba bakole omulimu omunene ogwali gubabanjibwa bombi ogw'okuwoowa.\nMuganda wange Ediriisa Musuuza yantegeeza nti essaawa eyo yali teyeetegekedde kuwoowa Rema wabula n'ansuubiza nti agenda kukikola essaawa yonna.\nKenzo ne Rema n'abaana baabwe nga bakyali wamu.\nNasanyuka nnyo era akiika y'omwana n'egenda mu maaso.\nTwali Ntinda era nze nnabasooka okutuuka mu kifo, Rema n'addako Musuuza ye yasembayo.\nBino sibyogera kuwabya mbeera yonna naye mbyogera ku lwa bulungi bw'abaana abo Rema ne Kenzo n'omuzzukulu wange Aamal.\nAmazima gokka ge gagenda okuleeta essanyu wakati waabwe. Bino mbyogera nga naakagenda mu bifo ebitukuvu e Mecca omulundi ogutali gumu ate nga ne Kenzo mmanyi nti yaakagenda mu bifo ebitukuvu ebyo eby'e Mecca ne Madiina Obusiraamu bwe tukkiririzaamu gye buva.\nBwe guba nga mukwano gwe gumusensedde, ayogere mazima naye ‘walayi' Rema tetumuwoowanga.\nBwe kiba kituufu, waakiri wandibaddewo ebifaananyi ebiraga nga taata w'omwana, maama oba omuko w'ali nga Musuuza awaayo amahale.\nAyinza okuba nga ye omukolo ogwaliwo n'okuba nti twali twabyogerako mu kadde ako kennyini, yalowooza nti olwo okuwoowa kwali kubaddewo.\nBwe mba nga nnimbye nga ddala obulimba kwe nnyimiridde, nnannyini Ggulu n'ensi antwale, nfe.\nTubaddenga tubeera ne ppate ez'enjawulo eza sukuru kwebaza bwebaza Mukama by'azze atutuusaako."\nBwe yabuuziddwa kye yakolawo nga ye Sheikh waabwe ng'amaka gaabwe gatabuka yazzeemu bw'ati;\n"Waliwo ebintu ebimu bye saayingirangamu. Nze eby'okutabuka kwabwe nabiwulirako naye ate nga siri ku mutimbagano gwa nsi yonna nga sirina bwe mbalaba ate nga kwe mpulira babyogerera. N'essimu olumu nze sibeera nayo era abaamawulire mwe munnoonyezza.\nBwe nawulidde nti batabuse ne Rema n'afuna omusajja omulala era nga nabiwuliridde mu mawulire.\n[image_library_tag f5dcce9f-89d8-4b7c-b6bd-d6f9d7e00842 275x153 alt="Sheikh Muzaata: Kuva dda nga musajja wa buvuyo, yakulirako akeediimo ku Bilal e Wandegeya!" ]\nNaye kye mbasaba babeere bakkakkamu. Rema yafunye omusajja omulala era nsaba ne Musuuza afune omukyala.\nAte nsaba oyo Rema gwe yafunye naye aleme kutwala bintu nga bw'alabye kubanga waliwo obudde naye bwe buyinza okumwonoonekera nga tategedde, kale talwawo, awoowe mwana munne.\nBarbie ayiseewo atya n'enkoofiira!\nEbikwata ku Kisanja agambibwa okufera abantu ne Pasita Siraje\nAkakiiko kawadde ennaku 64 okutalaaga disitulikiti 146


Olubereberye 15 “Okutuukirizibwa Okukkiriza Mu Mukama.” | Calvary Chapel Kampala\nOlubereberye 15 “Okutuukirizibwa Okukkiriza Mu Mukama.”\nSeries: Olubereberye 2016\nEssuula yaffe eno ey’ekkuminattaano mwe tusanga entandikwa y’emu ku mpagi ezisinga obukulu mu bukristaayo bwonna obutuufu, ebwaawulira ddala n’enzikiriza endala zonna, ey’okutuukirizibwa okukkiriza mu Mukama kyokka. (Justification by faith in Christ alone.) Era eggisaayo ekitiibwa Ibulayimu wadde mu kaseera kano yali akyaayitwa Ibulaamu ky’obwa Jjajja w’abakkiriza bonna. Wadde ate obulimba bwa Sitaani bwawabya bangi mu ngeri gye kyaali kituukirizibbwaamu.\nMu ssuula eno mwe muva omusingi gw’obuweereza bwa Paulo Omutume gwe yassangako ennyo essira nga bwe gwaali mu bbaluwa ze eri Abaruumi, Abakkolinso, n’Abaggalattiya, mwe yaweera ddala eky’okulabirako kya Ibulayimu nga bwe yaweebwa obutuukirivu eri Mukama olw’okumukkiririzaamu kyokka awatali kirala kyonna, kubanga tewali kirala kyaali kigwaana wadde okweetaagibwa.[Bar.4:3;21-24 zigamba nti……Awamu ne Bagg. 3:6-9 nti…..]\nYakobo 2:23 akakasiza ddala ky’ekimu, okutuweera ddala omuddiŋŋanwa gw’obukakafu, kw’ekyo ekisingira ddala obukulu mu ntabagana egwaanidde aba Mukama Katonda waffe mu linnya lya Yesu Kristo bwe lugamba nti….. “n’ekyawandiiibwa ne kituukirira ekyogera nti Ibulayimu yakkiriza Katonda, ne kimubalirwa okuba obutuukirivu; n’ayitibwa mukwano gwa Katonda.”


Kyagulanyi asazeewo okuddamu okukola entekateeka endala mwagenda okuyita okwebuuza ku Balonzi - Watchdog Uganda\nAkulira ekisinde kya People Power Robert Kyagulanyi Sentamu\nOMUBAKA wa Kyadondo East mu Palimenti era alubirirwa okuvuganya ku bukulembeze bwe Ggwanga Robert Kyagulanyi Sentamu, asazeewo okuddamu okukola entekateeka endala mwagenda okuyita okwebuuza ku bantu, oluvanyuama lwe yasooka okugwa obutaka Poliisi n’amaggye bwe bamulemesa.\nKu mande ya wiiki eno Kyagulanyi yali ategese olukungaana ku kisaawe kye ssomero lya Our Lady of Good Counsel e Gayaza, nga yebuuza ku bantu ku nsonga y’okwesimbawo ku bukulembeze bwe Ggwanga, kyokka Poliisi neelulinnyamu eggere nga egamba nti yali tagoberedde mateeka.\nWano abamu ku bawagizi be baakwatibwa era ne baggalirwa mu makomera egenjawulo nga kwotadde naye kenyini eyaggalirwa ku Poliisi ye Naggalama.\nPoliisi kuno yagattako n’okumulemesa enkungaana endala ze yali ategese mu Disitulikiti ye Gulu saako ne Lira nga egamba nti yali tatuukirizza bisanyizo.\nWabula Kyagulanyi oluvanyuma lw’okutuula nabakulira akakiiko ke by’okulonda ne Poliisi ku lw’okuna ne bagayagaaya mu nsonga lwaki ebitongole by’okwerinda bibadde bilemesa enkungaana ze, ate nga yali amaze okubategeezaako nga ayita mu mateeka.\nBwabadde nga ayogerako ne bannamawulire abamusanze ku offiisi ze kisinde kya People Power e Kamwokya Kyagulanyi agambye nti oluvanyuma lw’okubaako bye bakkanya n’abakakiiko ke by’okulonda basazeewo okuddamu okukola entekateeka endala mwe bagenda okuyita okwebuuza ku bantu awatali kutataaganyizibwa.\n“Kyatukoze bulungi nti bwe twabadde mu lukiiko Poliisi yakkirizza nti yamenya amateeka mu ngeri emu oba endala, naye ekilungi nti kati tukkanyizza okukolera awamu” Kyagulanyi bwe yagambye.


Bukedde Online - Mufuti Shaban Mubajje akubirizza abasiraamu okukuuma empisa\nMufuti Shaban Mubajje akubirizza abasiraamu okukuuma empisa\nAbayimbi 16 bebasunsuddwa okuyimba oluyimba...\nMuseveni akoze enkyukakyuka mu ba RDC\nAdded 15th June 2018\nMubajje ng'akulembeddemu abasiraamu mukusaala eid ku Old Kampala\nMUFUTI Sheikh Ramatha Mubaje asabye Abasiraamu okukomya okwogeza obukambwe n’agamba nti kye kyandiba nga kivaako gavumenti n’abantu abalala okubalowooleza okuba abamenyi b’amateeka.\nMubajje era akubirizza Abasiraamu okukuuma empisa n’agamba nti bwe baneeyisa obulungi teri ajja kubalowooleza kuba bamenyi b’amateeka era n’abakulembeze baabwe bajja kusobola okubawolereza singa baba bakwatiddwa\nYabadde ayogera mu kusaaza Iddi e Kampalamukadde n’avumirira ettemu erikudde ejjembe n’agamba nti kibeewunyisa okulaba ng’Abasiraamu be basinga okukwatibwa nga bagambibwa okubyenyigiramu ng’ate be bamu era abasinze okukosebwa ettemu.\nYayongedde ekyewunyisa Abasiraamu ababa bakwatiddwa ne bwe bateebwa kkooti ate baddemu ne bakwatibwa eby’okwerinda ekintu kye yagambye nti ssi kya bwenkanya.\nYasabye ebitongole by’ebyokwerinda okusookanga okwekenenya nga tebanakwata bantu baleme kusibirwanga bwereere. Yagambye nti yasanyukidde ekya Pulezidenti Museveni okuvaayo n’agamba nti agenda kulwanyisa ettemu n’amusaba okweyambisa ebitongole bye ebikuumaddembe okukwata abatuufu...


Bukedde Online - Abadde akukusiza enjaga mu lubuto akutuse\nAbadde akukusiza enjaga mu lubuto akutuse\nMuseveni awadde ab'e Katoosa obukadde 300\n'Bukedde okuntwala e Dubai kwannyongera ok...\nOMUSAJJA yamize obuweke bw’enjaga ebalirirwamu obukadde bw’ensimbi 100 ne bumusaanuukira mu lubuto n’afa. Banne omulambo baagusudde wabbali w’oluguudo ne badduka.\nBya JOSEPH Makumbi, Deborah Nanfuka ne Prossie Kalule\nOmusajja ono atemera mu myaka nga 50 egy’obukulu, omulambo gwe gwasuuliddwa Kiwawu ku lw’e Mityana ku ssaawa nga ttaano ez’oku makya ku Mmande.\nOmwogezi wa poliisi Fred Enanga agamba nti abatuuze abaliraanye Kiwawu baalambye mmotoka bbiri ez’abuyonjo nga bwe zaatuuse mu kifo ekyo ne baggyamu omulambo gw’omusajja ono atannategeerekeka mannya ne bagusuula wabbali ne babulawo.\nKiteeberezebwa nti omusajja ono yabadde amize obuweke buno ng’agenda kulinnya nnyonyi okugenda mu ggwanga erimu okutundayo enjaga eno kyokka ebyembi n’eyabikira mu lubuto n’emutta nga tannaba kulinnya nnyonyi.\nBanne be yabadde nabo baamuggyeko buli kimwogerako okukweka obujulizi bwonna era we bwazibidde nga poliisi egenda mu maaso n’okunoonya ebimukwatako.\nDr. Moses Byaruhanga, omusawo wa poliisi eyalongoosezza omulambo guno, yannyonnyodde nti omugenzi alabika ng’enjaga yabadde yaakagimira ebbanga ttono emabega okutuuka we yafiiridde era nga yabadde emaze okuyingira mu musaayi ekyavuddeko okufa.\nYagasseeko nti mu bbanga lya myaka 15, baakafuna abantu musanvu abamize enjaga n’ebatta nga bagezaako okugikukusa okugitwala ebweru w’eggwanga. Poliisi yagguddewo fayiro nnamba CRB 1656/2015 okunoonyereza ku nfa y’omusajja ono ng’omulambo gwe we bwazibidde eggulo nga gukyakuumirwa mu ggwanika e Mulago.\nRDC akunyizza Town Clerk wa Iganga n'atamattama\nZaabu ali mu kasasiro


Engero za Baibuli: Abbigayiri ne Dawudi - Omukutu Omutongole ogw’Abajulirwa ba Yakuwa ku Internet\nOMANYI omukazi oyo afaanana obulungi ajja okusisinkana Dawudi? Erinnya lye ye Abbigayiri. Wa magezi era aziyiza Dawudi okukola ekintu ekibi. Naye nga tetunnaba kuyiga ku ekyo, ka tusooke tulabe ebibadde bituuka ku Dawudi.\nOluvannyuma lwa Dawudi okudduka Sawulo, yeekweka mu mpuku. Baganda be n’ab’eŋŋanda ze abalala bamwegattako. Bonna awamu abasajja nga 400 bamwegattako, era Dawudi afuuka omukulembeze waabwe. Dawudi agenda eri kabaka wa Mowaabu n’amugamba: ‘Nkusaba okkirize kitange ne mmange babeere wano okutuusa lwe nnaamanya ekinaantuukako.’ Oluvannyuma Dawudi n’abasajja be beekweka mu nsozi.\nKyali luvannyuma lwa kino Dawudi n’asisinkana Abbigayiri. Mwami we Nabali musajja mugagga alina ettaka ery’obwanannyini. Alina endiga 3,000 n’embuzi 1,000. Nabali musajja mubi. Naye mukazi we Abbigayiri alabika bulungi nnyo. Era, amanyi ekituufu eky’okukola. Lumu awonya n’ab’omu maka ge. Ka tulabe mu ngeri ki.\nDawudi n’abasajja be babadde ba kisa nnyo eri Nabali. Bamuyambye okukuuma endiga ze. Lumu, Dawudi atuma abasajja be okufuna obuyambi ewa Nabali. Abasajja ba Dawudi bagenda ewa Nabali era bamusanga ng’asala ebyoya ku ndiga ze wamu n’abaweereza be. Lunaku lwa mbaga, era Nabali alina eby’okulya ebirungi bingi. Bwe bati abasajja ba Dawudi bwe bagamba: ‘Tubadde ba kisa gy’oli. Tetubbye n’emu ku ndiga zo, naye tukuyambye okuzirabirira. Kaakati, tukusaba otuweeyo ku mmere.’\n‘Sijja kuwa mmere yange basajja nga mmwe,’ bw’atyo Nabali bw’agamba. Ayogera bubi nnyo era ayogera ebintu ebibi ku Dawudi. Abasajja bwe baddayo ne babuulira Dawudi ebibaddewo, Dawudi asunguwala nnyo. ‘Mukwate ebitala byammwe!’ bw’atyo bw’agamba abasajja be. Era bagenda okutta Nabali n’abasajja be.\nOmu ku basajja ba Nabali eyawulira ebigambo ebibi Nabali bye yayogera, ategeeza Abbigayiri ebibaddewo. Amangu ago, Abbigayiri ateekateeka emmere. Agitikka ku ndogoyi, n’atandika olugendo lwe. Bw’asisinkana Dawudi, ava ku ndogoyi ye, n’avuunama wansi era n’agamba: ‘Ssebo, tossa mwoyo ku bigambo bya mwami wange Nabali. Musirusiru, era akola ebintu eby’obusiru. Ekirabo kiikino. Nkusaba okitwale, era otusonyiwe olw’ebyo ebibaddewo.’\n‘Oli mukazi wa magezi,’ bw’atyo Dawudi bw’addamu. ‘Onziyizza okutta Nabali okumusasula olw’obubi bwe. Kati ddayo ewammwe mu mirembe.’ Oluvannyuma, Nabali ng’afudde, Abbigayiri afuuka omu ku bakazi ba Dawudi.\n1 Samwiri 22:1-4; 25:1-43.\nOmukazi oyo mu kifaananyi ajja okusisinkana Dawudi y’ani, era muntu wa ngeri ki?\nLwaki Dawudi atuma abamu ku basajja be okusaba Nabali obuyambi?\nNabali agamba ki abasajja ba Dawudi era Dawudi akola ki?\nAbbigayiri akiraga atya nti mukazi mugezi?\nSoma 1 Samwiri 22:1-4.\nAb’eŋŋanda za Dawudi baateekawo batya ekyokulabirako ekirungi ekikwata ku ngeri gye tulina okuyambaganamu ffekka na ffekka mu luganda olw’Ekikristaayo? (Nge. 17:17; 1 Bas. 5:14)\nSoma 1 Samwiri 25:1-43.\nLwaki Nabali ayogerwako ng’omuntu anyomoola abalala? (1 Sam. 25:2-5, 10, 14, 21, 25)\nAbakazi Abakristaayo bayinza kuyigira ki ku kyokulabirako kya Abbigayiri? (1 Sam. 25:32, 33; Nge.31:26; Bef. 5:24)\nBintu ki ebibiri ebibi Abbigayiri bye yaziyiza Dawudi okukola? (1 Sam. 25:31, 33; Bar. 12:19; Bef. 4:26)\nEngeri Dawudi gye yeeyisaamu oluvannyuma lw’okuwulira ebigambo bya Abbigayiri eyamba etya abasajja leero okuba n’endowooza ya Yakuwa ku bakazi? (Bik. 21:8, 9; Bar. 2:11; 1 Peet. 3:7)\nKiki kye tuyigira ku bufumbo bwa Abbigayiri obwalimu ebizibu ebingi?


IGG aweereddwa emyezi esatu anoonyereza ku nsimbi ez’okukola eddagala lya Uganda erya Covid 19 – minister Musenero yetondedde beyanyiiza – CBS FM\nIGG aweereddwa emyezi esatu anoonyereza ku nsimbi ez’okukola eddagala lya Uganda erya Covid 19 – minister Musenero yetondedde beyanyiiza\nDr.Monica Musenero minister wa science ne Technology era akulira ekitongole kya Preside ekinoonyereza n’okukola eddagala lya Covid 19 mu Uganda.\nWofiisi ya Kaliisoliiso wa government aweereddwa emyezi esatu gyokka, anoonyereze nsimbi nevvulugu yenna eyetobese mu nteekateeka y’okunonyereza n’okukola eddagala eriwonya ekirwadde kya Covid19, eryawomwamu omutwe minister wa science ne technology Dr.Monica Musenero.\nAkakiiko ka parliament akaali kanonyereza ku nsonga zino, mu alipoota yaako gyekaayanjulira parliament wiiki ewedde, kakizuula nti ekitongole ki PRESIDE ekyakwasibw omulimu ogwo tekirina tteeka lyonna mwekikolera.\nEkitongole kya PRESIDE tekirina mbalirira yonna ey’ensimbi ezizze zikiweebwa okuva mu government, songa n’abakozi abamu kubbo baaluganda lwa Dr Musenero.\nAkakiiko era kakizuula nti ekitongole ki PRESIDE ensimbi zekifuna, Dr. musenero yeyamanyanga yekka engeri bwezisaasaanyizibwa, ng’omukulembeze waakyo ate nga muwabuzi w’omukulembeze weggwanga ku ndwadde enkambwe.\nAkakiiko kano kaasaba parliament eragire ekitongole kino ki PRESIDE kijjibweewo, emirimu gyakyo gisindiikibwe mu kitongole ky’eggwanga ekinonyereza ki National Research and Innovation.\nParliament enkya yaleero, ekubaganyiza ebirowoozo ku alipoota eno, abamu ku babaka okubadde Asuman Basalirwa owa Bugiri Municipality, Geofrey Ekanya owa Tororo North, webasabidde parliament eragire kaliisoliiso wa gavument enonyereze ku nsimbi zino, nenkola yemirimu gyonna egikolebwa mu kukola eddagala lya Covid 19.\nAbabaka abalala okubadde Sarah Opendi omubaka omukyala owa district ye Tororo nabalala basabye nti Dr Monica Musenero yettike omugugu avunaanibwe olwa vvulugu anokodwaayo mu alipoota avunaanibwe kubanga yakulira ekitongole era yavunaanyibwa ne ku sente ezikiwebwa.\nMathius Mpuuga Nsamba akulira oludda oluwabula government mu parliament\nAkulira Oludda oluvuganya government mu parliament Mathias Mpuuga Nsamba awabudde parliament nti eyimirize ensimbi ezibadde zigenda okuteekebwa mu kunonyereza n’okukola eddagala eryogerwako.\nMu mwaka ogujja 2022/2023 enteekateeka eno eriko omutemwa.ogwassibwawo mu kunoonyereza ku ddagala lya Covid 19, nagamba nti zigende mu nteekateeka endala , kubanga okusinziira ku vvulugu anokoddwayo nazo zandiriibwa ng’ezo ezaasooka.\nDr. Musenero abuulidde palament nti emyaka mingi azze alwanagana n’endwadde enkambwe, okuli Ebola, Marburg, Cholera, Hepatitis ne Yellow fever nendala, nagamba nti ssikirungi okumuliisa sente kubanga bimwononedde nnyo erinnya.\nYetonze nasaba nti bwaba alina gweyanyiiza mu nkola ye ey’emirimu, bamusonyiwe naye wakugenda mu maaso okutumbula science n’obuyiiya.\nOmubaka Yonna Musinguzi eyali yalaalika nti wakwanjula ekiteeso , minister Musenero agobwe ,talabiseeko n’ekiteeso kye tekyanjuddwa.\nOmumyuka ow’okusatu owa Ssaabaminister w’eggwanga Hajjat Rukiya Nakadaama, kulwa government agambye nti bagenda kwetegereza alipoota eno, ebinaaba bisaliddwawo bijja kutegeezebwa parliament.


Ebyafaayo: Nfuuka “Byonna eri Abantu aba Buli Ngeri” | Denton Hopkinson\nEBYAFAAYO EBIKWATA KU BULAMU BW'AB'OLUGANDA Nfuuka “Byonna eri Abantu aba Buli Ngeri”\nMwasumululwa olw’Ekisa kya Katonda eky’Ensusso\n“Okulowooza eby’Omwoyo Kivaamu Obulamu n’Emirembe”\nYakuwa Mukwase Byonna Ebikweraliikiriza\nYakuwa Awa Empeera Abo Abafuba Okumunoonya\nOkuba Omukkakkamu—Kya Magezi\nOlukalala lw’Emitwe mu Omunaala gw’Omukuumi 2016\nBISOME MU Afrikaans Albanian Amharic Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa Chinese (Simplified) Chinese (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Digor Dutch Efik English Estonian Ewe Fijian Finnish Fon French Ga Georgian German Greek Guarani Gujarati Gun Hausa Hebrew Hiligaynon Hindi Hungarian Ibanag Icelandic Igbo Iloko Indian Sign Language Indonesian Isoko Italian Japanese Jula Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangal Kwanyama Lamba Latvian Lhukonzo Lingala Lithuanian Lucholi Luganda Lunda Lunyankore Luo Luswayiri Luswayiri (Congo) Luvale Luwalabu Macedonian Malagasy Malay Malayalam Mambwe-Lungu Marathi Maya Mbunda Mingrelian Mixe Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Portuguese Punjabi Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Turkish Turkmen Tuvaluan Twi Tzotzil Ukrainian Urdu Urhobo Uruund Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nOmunaala gw'Omukuumi—Ogw'Okusoma mu Kibiina | Ddesemba 2016\nNfuuka “Byonna eri Abantu aba Buli Ngeri”\nByayogerwa Denton Hopkinson\nMu mwaka gwa 1941 taata yagamba maama nti: “Bw’obatizibwa, nja kukulekawo!” Wadde nga taata yagamba maama ebigambo ebyo, maama yeewaayo eri Yakuwa Katonda era n’abatizibwa. Nga taata bwe yali agambye, yalekawo maama n’agenda. Mu kiseera ekyo, nnalina emyaka munaana gyokka.\nMAAMA yali amaze ekiseera ng’asoma ebitabo ebinnyonnyola Bayibuli era nange nnayagalanga nnyo okubisoma. Ebifaananyi ebyali mu bitabo ebyo byansanyusanga nnyo. Taata teyayagalanga maama ambuulire ku ebyo bye yabanga ayize mu Bayibuli. Naye nnayagalanga nnyo okumanya era nnabuuzanga maama ebibuuzo. Bwe kityo, taata bwe yabanga tali waka, maama yanjigirizanga Bayibuli. N’ekyavaamu, nange nnasalawo okwewaayo eri Yakuwa. Nnabatizibwa mu 1943 mu kibuga Blackpool ekya Bungereza nga ndi wa myaka kkumi.\nNTANDIKA OKUWEEREZA YAKUWA\nNnatera kubuuliranga ne maama. Bwe twabanga tubuulira, twakozesanga gramufomu. Gramufomu ezo zaali zizitowa era nga buli emu ezitowa kiro nga nnya n’ekitundu. Olw’okuba nnali muto, gramufomu ezo zanzitoowereranga nnyo!\nBwe nnaweza emyaka 14, nnayagala okutandika okuweereza nga payoniya. Maama yaŋŋamba nti njogereko n’omulabirizi w’ekitundu. Bwe nnayogerako n’omulabirizi w’ekitundu, yaŋŋamba nti nsooke mbeeko omulimu gwe njiga, ogwandinnyambye okweyimirizaawo nga mpeereza nga payoniya. Ekyo nnakikola. Oluvannyuma lw’okukolera emyaka ebiri, nnayogerako n’omulabirizi w’ekitundu omulala ne mmubuuza obanga nnali nsobola okutandika okuweereza nga payoniya. Yaŋŋamba nti, “Tandika okuweereza nga payoniya!”\nBwe kityo, mu Apuli 1949, nze ne maama tweggyako ebintu ebitali bimu bye twalina mu nnyumba gye twali tupangisa ne tusengukira mu kibuga Middleton, ekiri okumpi n’ekibuga Manchester, ne tutandika okuweereza nga bapayoniya. Nga wayise emyezi ena, waliwo ow’oluganda eyali payoniya eyanneegattako ne tuweerereza wamu naye. Ofiisi y’ettabi yatusaba okugenda okuweerereza mu kibiina ekipya ekyali kyakatandikibwawo mu Irlam. Maama yatandika okubuulira ne mwannyinaffe eyali abeera mu kibiina ekirala eyali aweereza nga payoniya.\nWadde nga nnalina emyaka 17 gyokka, nze n’ow’oluganda gwe nnali naye baatukwasa obuvunaanyizibwa obw’okukubiriza enkuŋŋaana mu kibiina ekyo ekipya, kubanga tewaaliwo ba luganda bamala kwetikka buvunaanyizibwa mu kibiina. Oluvannyuma nnasabibwa okugenda okuweerereza mu kibiina ky’e Buxton, ekyalimu ababuulizi abatono ennyo era nga kyetaaga obuyambi. Embeera eyo gye twayitamu yannyamba okweteekerateekera obuvunaanyizibwa obwampeebwa oluvannyuma.\nNga tuyita abantu okujja okuwuliriza emboozi ya bonna mu Rochester, New York, mu 1953\nMu 1951, nnajuza foomu ne nsaba okugenda mu Ssomero lya Gireyaadi. Naye mu Ddesemba 1952, nnayitibwa okugenda mu magye. Nnasaba nneme kuyingira magye olw’okuba nnali mubuulizi ow’ekiseera kyonna, kyokka nnasindikibwa mu kkomera mmaleyo emyezi mukaaga. Bwe nnali mu kkomera, nnayitibwa okugenda mu Ssomero lya Gireyaadi ery’omulundi ogwa 22. Era mu Jjulaayi 1953, nnasimbula ne ŋŋenda mu New York, era emmeeri gye nnagenderamu baali bagiyita Georgic.\nBwe nnatuuka mu New York, nnagenda ku lukuŋŋaana olunene olwaliwo mu mwaka ogwo ogwa 1953. Oluvannyuma nnagenda mu South Lansing, New York, awaali wagenda okubeera essomero. Olw’okuba nnali nnaakava mu kkomera, nnalina obusente butono. Bwe nnava mu ggaali y’omukka, nnalinnya bbaasi era ssente ze nnasasula mu bbaasi nnazeewola ku musaabaze.\nNSINDIKIBWA OKUWEEREZA MU NSI ENDALA\nEssomero lya Gireyaadi lyatutendeka ‘okufuuka byonna eri abantu aba buli ngeri’ nga tuweereza ng’abaminsani. (1 Kol. 9:22) Nze, Paul Bruun, ne Raymond Leach, twasindikibwa okuweereza mu Philippines. Twalwawo okufuna viza zaffe era bwe twazifuna, twatandikirawo olugendo lwaffe nga tukozesa emmeeri, ne tuyita e Rotterdam, ku Guyanja Meditereniyani, mu mukutu gw’e Suez, ku Guyanja oguyitibwa Indian Ocean, mu Malaysia, ne mu Hong Kong. Twamala ennaku 47 mu mmeeri era oluvannyuma twatuuka mu kibuga Manila mu Noovemba 19, 1954.\nNze ne muminsani munnange Raymond Leach twamala ennaku 47 ku mmeeri nga tugenda e Philippines\nTwalina okukola enkyukakyuka ezitali zimu okutuukana n’abantu ab’omu kitundu ekipya gye twali tugenze, era twalina okuyiga olulimi lwabwe. Kyokka nze ne bannange ababiri twasooka kusindikibwa kuweerereza mu kibiina ky’e Quezon, era abantu bangi mu kibuga ekyo baali boogera Lungereza. N’olwekyo, mu myezi mukaaga, twali tuyize ebigambo bitono nnyo eby’olulimi Olutagalogo. Naye obuvunaanyizibwa obulala obwali bugenda okutuweebwa bwali bugenda kutuyamba okuyiga Olutagalogo.\nLumu mu Maayi 1955 nze n’Ow’oluganda Leach bwe twatuuka awaka nga tuva okubuulira twasanga amabaluwa mu nnyumba yaffe. Amabaluwa ago gaali galaga nti twali tulondeddwa okutandika okuweereza ng’abalabirizi abakyalira ebibiina. Mu kiseera ekyo nnalina emyaka 22 gyokka naye obuvunaanyizibwa obwo obupya bwatuwa akakisa ‘okufuuka byonna eri abantu aba buli ngeri.’\nNga mpa emboozi ya bonna ku lukuŋŋaana olunene olwali mu lulimi oluyitibwa Bicol\nNg’ekyokulabirako, emboozi gye nnasooka okuwa nga mpeereza ng’omulabirizi akyalira ebibiina nnagiweera mu maaso g’edduuka. Ab’oluganda mu Philippines baali bakitwala nti emboozi ya bonna erina kuweebwa mu bifo ebya lukale abantu bonna we basobola okugiwulirira! Bwe nnakyaliranga ebibiina, nnaweeranga emboozi ya bonna mu bifo ebya lukale abantu we baawummuliranga, mu butale, mu bifo we bazannyira emizannyo, mu paaka, ne ku nguudo. Lumu bwe nnali mu kibuga San Pablo, enkuba ey’amaanyi yatonnya ne sisobola kuweera mboozi ya bonna mu katale, bwe kityo ne ŋŋamba ab’oluganda abaali batwala obukulembeze nti ngiweere mu Kizimbe ky’Obwakabaka. Bwe nnamala okuwa emboozi eyo, ab’oluganda bambuuza obanga emboozi eyo baali basobola okugitwala ng’emboozi ya bonna okuva bwe kiri nti saagiweera mu kifo ekya lukale!\nNnasulanga mu maka ga ba luganda. Wadde ng’ab’oluganda tebaali bagagga, amaka gaabwe gaabanga mayonjo. Nnateranga kwebaka ku mukeeka. Ebinaabiro tebyabanga bizimbe bulungi ne kiba nti omuntu yabanga asobola okukulingiza ng’onaaba. Bwe kityo, nnayiga okuba omwegendereza nga nnaaba. Nnatambuliranga mu jipu, mu bbaasi, era emirundi egimu nnakozesanga n’eryato okugenda ku bizinga. Ekiseera kyonna kye mmaze nga mpeereza, sibeerangako na mmotoka yange ku bwange.\nOkubuulira n’okukyalira ebibiina kyannyamba okuyiga Olutagalogo. Saagenda mu ssomero kuyiga lulimi olwo naye nnaluyiga nga mpuliriza bakkiriza bannange, nga tubuulira oba nga tuli mu nkuŋŋaana. Bakkiriza bannange bannyamba nnyo nga njiga olulimi olwo. Baali bagumiikiriza gye ndi era banzizangamu nnyo amaanyi.\nEkiseera bwe kyagenda kiyitawo, obuvunaanyizibwa obutali bumu bwe nnaweebwa bwannyamba okukola enkyukakyuka endala. Mu 1956, Ow’oluganda Nathan Knorr bwe yakyala mu Philippines, nnakwasibwa obuvunaanyizibwa obw’okukwanaganya emirimu egitali gimu. Saalina bumanyirivu mu mirimu egyo naye bakkiriza bannange bannyamba. Bwe waali tewannayita na mwaka, olukuŋŋaana olulala lwategekebwa, era Ow’oluganda Frederick Franz eyali avudde ku kitebe kyaffe ekikulu yakyala mu Philippines. Okuweereza ng’omulabirizi w’olukuŋŋaana olwo kyannyamba okubaako kye njigira ku w’Oluganda Franz eyafuba okutuukana n’embeera z’abantu b’omu Philippines. Ab’oluganda baasanyuka nnyo okulaba Ow’oluganda Franz ng’ayambadde ekyambalo ky’omu Philippines ekiyitibwa barong Tagalog ng’awa emboozi ya bonna.\nBwe nnalondebwa okuweereza ng’omulabirizi wa disitulikiti, nnalina okukola enkyukakyuka endala. Mu kiseera ekyo, twalaganga firimu eyitibwa The Happiness of the New World Society, ng’emirundi mingi tugiragira wabweru mu bifo ebya lukalu. Ebiseera ebimu obuwuka bwatutawaanyanga. Obuwuka bungi bwajjanga ku kitaala kye twakozesanga. Gwalinga mulimu gwa maanyi okuyonja ekitaala ekyo buli luvannyuma lw’okukikozesa. Tekyalinga kyangu kulaga bantu firimu eyo naye kyatusanyusanga nnyo okulaba engeri abantu gye baakwatibwangako nga bayize ebikwata ku kibiina kya Yakuwa.\nAbakulembeze b’eddiini y’Ekikatuliki baagambanga ab’obuyinza abamu obutatukkiriza kukuba nkuŋŋaana nnene. Ate bwe twakubanga enkuŋŋaana okumpi n’amasinzizo gaabwe, baakubanga ebide by’omu masinzizo gaabwe basobole okutaataaganya enkuŋŋaana ezo. Wadde kyali kityo, omulimu gwaffe gwagenda mu maaso era abantu bangi mu bitundu ebyo baafuuka Abajulirwa ba Yakuwa.\nNNAWEEBWA OBUVUNAANYIZIBWA OBULALA OBWANDEETERA OKUKOLA ENKYUKAKYUKA ENDALA\nMu 1959, nnayitibwa okuweereza ku ofiisi y’ettabi. Obuvunaanyizibwa obwo obupya bwansobozesa okuyiga ebintu ebirala bingi. Nga wayise ekiseera, nnatandika okusindikibwanga okukyalira ensi ezitali zimu. Lumu bwe nnali nkyadde mu Thailand, nnasisinkana Janet Dumond eyali aweereza ng’omuminsani mu nsi eyo. Twawuliziganya okumala ekiseera era oluvannyuma ne tufumbiriganwa. Kati tumaze emyaka 51 nga tuweerereza wamu Yakuwa.\nNze ne Janet ku kizinga ekimu eky’omu Philippines\nOkutwalira awamu, nkyalidde abaweereza ba Yakuwa mu nsi 33. Ndi musanyufu nnyo okuba nti obuvunaanyizibwa obuzze bumpeebwa mu kibiina kya Yakuwa bunnyambye okuyiga okukolagana n’abantu aba buli ngeri! Okukyalira ab’oluganda mu nsi ezitali zimu kinnyambye okuba n’endowooza ennuŋŋamu n’okukiraba nti Yakuwa ayagala abantu aba buli ngeri.—Bik. 10:34, 35.\nTufuba okubuulira obutayosa\nNKYEYONGERA OKUKOLA ENKYUKAKYUKA\nKituleetedde essanyu lingi okuweerereza awamu ne baganda baffe ab’omu Philippines. Kati omuwendo gw’ababuulizi gweyongedde era gukubisaamu emirundi kkumi omuwendo gw’ababuulizi abaaliwo we nnatandikira okuweereza mu Philippines. Nze ne Janet tukyaweereza ku ofiisi y’ettabi ey’omu Philippines mu kibuga Quezon. Wadde nga mmaze emyaka egisukka mu 60 nga mpeereza mu Philippines, nkyetaaga okubaako enkyukakyuka ze nkola. Enkyukakyuka ezigenda mu maaso mu kibiina kya Yakuwa zitwetaagisa okuba abeetegefu okukola enkyukakyuka tusobole okutambulira awamu n’ekibiina kye.\nOkweyongerayongera kw’Abajulirwa ba Yakuwa kutuleetera essanyu lingi\nOlw’okuba tufubye okutuukana n’ekigendererwa kya Yakuwa, kituleetedde essanyu lingi. Era tufubye okukola enkyukakyuka ezitali zimu okusobola okuweereza baganda baffe. Mu butuufu, tuli beetegefu ‘okufuuka byonna eri abantu aba buli ngeri.’\nTukyaweereza ku ofiisi y’ettabi mu kibuga Quezon\nOMUNAALA GW'OMUKUUMI—OGW'OKUSOMA MU KIBIINA Ddesemba 2016


Emibala Gy’ebika Gitambuza Abaganda\nUsername\tPassword:\tRemember me\tForgot your password?\tForgot your username?\tAbabakaAbabaka Discussions for Unity and PeaceOlulimi Oluganda / Luganda LanguageEmibala Gy’ebika Gitambuza Abaganda(1 viewing) (1) Guest\tReply Topic\tNew Topic\tPage:12\tTOPIC: Emibala Gy’ebika Gitambuza Abaganda\nRe:Emibala Gy’ebika Gitambuza Abaganda\t6 years, 8 months ago\t#8267\tNdibassa\tOFFLINE\nKkalubo\tPosts: 890\nKarma: 6 Mugeye mwattu twesiimye okuba naffe wano naye kyoyogedde kituufu mulimu abantu abamu aba bookinga ebintu mulugezigezi gwaate mwazze kulanya lwaaki oba osabiramu ebintu, mbu bwompa akawala nge byange biwedde.\nMugereka naye nawulirako abagamba nti bwoolya omuziro gwo osobola nokufa .\nwaliwo eyali ava eyo mu South Africa yalya ennyama yendiga naye nga yeddira kika kya ndiga kirala naye era yalwaala , nagenda ewo musawo waabwe owekinansi namuwa eddagala okugyeyozaamu\tReply\tQuote\tRe:Emibala Gy’ebika Gitambuza Abaganda\t6 years, 8 months ago\t#8271\tMulaka-Ntanzi-Mmilodi\tOFFLINE\nKarma: 0 Ebika bya Buganda n'okweddira emiziro kyajjawo kitya era kyava ku nsnga ki? Abaganda abaliwo ku mulembe gwaffe guno abasinga obungi tebamanyi nsibuko ya Bika na Miziro wadde okumanya lwaki byatandikibwawo, kubanga olubereberye tebyaliwo abantu bwe baali bakyali batukuvu nga tebannayonoonekera mu kitambo ekyabakwaata ne bataamuukira mu kulya ennyama.\nLeka tusooke tutunuulire ekigambo Ebika. Ebika ebyasookawo byali bitaano nga bisinziira ku bwakabaka bw'ebitonde obutaano obuliwo mu nsi muno. Obwakabaka obwo bwe buno:\na) Obwakabaka bwa Kintu ne Nnambi (Obwakabaka bwa Muntu)\nb) Obwakabaka bwa Kisolo ne Nnassolo (obwakabaka bw'ebisolo)\nc) Obwakabaka bwa Sseggi ne Nnaggi (Obwakabaka bw'ebitonde ebibiika obubiisi amagi ne geeyalulira ebweeru w'emibiri gyabyo, gamba ng'ebinyonyi, ebyewalula, n'ebyennyanja.\nd) Obwakabaka bwa Kiwuka ne Nakiwuka (Obwakaba bw'ebiwuka)\ne) Obwakabaka bwa Kimera ne Nakimera (obwakabaka bw'ebimera).\nMu buli kika kya Bwakabaka mwalondebwamu ekintu kimu ne bakifuula Omuziro gw'abantu. Mu bantu baatoolayo kye baayita enkubuka ne kikiikirira olulyo lw'obwakaba bw'abantu ku nsi.\nMu Bisolo ne balongayo Enjaza oba Engabi n'ekiikirira ebisolo.\nMu bibiiba amagi ne balongayo Ennyoyi Ennyange n'ekiikirira Obwakabaka bw'ebibiika amagi.\nMu biwuka ne balondamu Enseenene n'ekikiikiria obwakabaka bw'ebiwuka.\nAte mu bimera ne balondayo ekkobe oba akatinvuma ne kakiikiria obwakabaka bw'ebimera. Olubereberye abantu nga bakyali batukuvu, tebaalyanga mmere wadde okunywa amazzi oba omubisi wabula baalyanga mukka-bukka. Era awo wewaava ekiromo ekikulu ennyo eky'Abedda Bakalimagezi Abasengejje okugamba nti, "Butassa mukka butassa mwoyo," kubanga obulamu bwayimirirangawo ku mukka-bukka. naye abantu bwe baatandika okulya emmere ey'oku nsi kuno, emibiri gyabwe ne gigenda nga guzitowa sso nga mu masooka gyali miwewufu ddala era nga tegirwaala na kulwaala. Okulya emmere n'okunywa bye byavaako obuwuka okuyingirira emibiri gyabwe olw'emmere okuvundiranga mu mbuto zaabwe. Leero Mulanga bwe yayigiriza Abaganda okulya ennyama y'ebisolo bye yayigganga ku ttale, olwo ne gujabagira; endwadde ne zeeyongera. Obulumi, ennaku n'okubonaabona ne biajja bingi mu nsi muno. Ekyateekesaawo Ebika ebyo kwaaliokujjukizanga Abaganda (Abantu) obutatta n'obutalya bitonde naddala ebyo ebeyetambuza byokka. Bakalimagezi Abasengejje (Wise Sages) Abaali Abatuukirivu bwe baalaba ekyo kwe kuteekawo ebika n'emiziro bayambe abantu okwewala okulya ebitonde ebyo naddala ebyetambuza byokka. Omuziro kitegeeza ekyo ekisiiga omwoyogwo enziro ya kalumanywera. Kino kitegeeza nti bw'okirya oba weesiize enziro ku mwoyo era oba weetaddeko ebbanja kubanga ekyo ky'olidde kigenda kusaba okomewo ozaalibwa nga kyo nakyo kizaalibwe ng'omuntu kikutte kikulye. Eryo ly'Etteeka lya "Okalya dda kadda dda," erisangibwa mu mateeka g'Obutonzi.\nOmuntu bwe yattanga oba bw'atta ekitonde ekyetambuza, omwoyo gw'ekitonde ekyo gumukkamu ne gujja guzaalibwa mu ye ate ye n'agenda azaalibwa mu gwo. Ekika kiva mu kigambo "Ekikka" mu ggwe nga kiva mu kubeera nti wakitta n'okirya ennyama.\nAwo nno, ekyokulabirako: Ab'Engonge bakka mu kasolo akayitibwa Eng'onge oluvannyuma lwa Jjajjaabwe Kisolo okutta Eng'onge ne bagirya ennyama. Ekyo bwe kyabeerawo, Jjajjaabwe eyasooka okulya Eng'onge bwe yakka mu bulamu obw'Eng'onge, abaana n'abazzukulube tebaddayo kulya Ng'onge. Newaakubadde ng'ebika byatandikibwawo olw'okuziyiza abantu okutta n'okulya ebitonde ebyatambuza, abantu bwe beeyongera obungi ne bagenda nga bongerako ku bungi bwemiziro kisobozese abantu okubeera n'ebibajjukiza obutalya bitonde ebyo. Olwo ebika ne biwera kkumi na bibiri, buli kika ne bakiteeka mu kabonero ak'ogumu ku Myezi Ekkumi n'Ebiri egiri mu Mwaka. Oluvannyuma nga Bakalimagezi Abasengejje bamaze okwabulira olukalu olwafikkawo (Africa) ne balinnya mu nsi ez'enveera ezitalabika na maaso gano agomubiri omuzito, Bakabaka abaagenda baddawo baagenda bongerako ku bungi bw'Ebika oba Emiziro. Ku mulembe gwaffe, emizor oba Ebika kati biri amakumi ataano mu bibiri (52) mu Buganda kyokka ng'Abantu tebakyamanyi kyagendererwanga mu miziro oba ebika ebyo.\nEkyo okirabira ku kubeera nti buli abeddira ekika gundi balya ebika ebirala sso ng'olubereberye ekyo si bwe kyali. Mu kusooka abantu baali tebaliira ddala nyama wadde eby'ennyanja oba ebinyonyi n'ebiwuka. Okulya enkoko mu Buganda kwatandikira mu Mwami wa Kabaka e Kyaggwe eyagabula Kabaka Muteesa I ennyama y'enkoko. Kabaka Muteesa I olwo n'atandika okugabulanga Abaami be ennyama y'enjoko. Olwo okulya enkoko ne kusaasaanira Obuganda kyokka era bo Abakazi baasigala tebalya nkoko okutuusa luno jjo mu myaka gy'enkaaga. Okiraba wadde mu Batoro, Abanyoro, Abahima n'Abatuusi okulya ennyama y'embuzi, endiga, embizzi, ebyennyanja oba ebinyonyi babitandise mu myaja gya kumpi egiyise. Okutta n'okulya ebitonde ebyo, nga bwe nnagamba mu kiwandiiko kyange ekimu gye buvuddeko, kwatandikira ku Mulanga mutabani wa Ssekabaka Kintu.\nTewaliiwo muganda nomu aliwo kati ku nsi ataliimu musaayi gwa bika byonna ebiriwo mu Buganda kubanga bajjajjaffe ne bakitaffe bagenze bawasa okuva mu bika ebirala. Bw'ogenda okebera mu myaka n'ebisiibo ensi gy'evudde oyinza okwesanga ng'omu ku bajjajjaabo yawasa omukazi ow'endiga ate ng'omulala yawasa omukazi ow'emmamba sso nga kitaawo yakuzaala ku mukazi wa nkima oba wa mbogo. Buli muziro tulina akakwaate nagwo era tulina omusaayi gw'abantu abaddiranga emiziro egy'enjawulo. Kino kitwoleke nno nti Ebika byonna tubyeddira era tetusaanidde kubitta na kubirya nnyama era ekyo kye kyali ekigendererwa ekyateekesaawo ebika n'emiziro wamu n'Obubbiro; okutulabula tuleme okutta n'okulya ebitonde ebyo ebyetambuza byokka. Akabbiro katulabula tuleme "okubbira" mu kalumanywera y'okuyiwa omusaayi, okutta n'okulya ennyama y'ebitonde ebyo.\nMu bwakabaka bw'ebimera ate namwo mulimu ebimera ebitaliibwa kubanga bya butwa. Eky'okulabirako, obutiko obumu bulimu obutwa obuyinza okukutta. Awo nno, Ebika, Emiziro n'Obubbiro tuddeyo tubiyige buto tujja kusanga nga ffena tuli ba Luganda lumu. Abantu bangi wonna mu Africa beddira emiziro oba ebika ebifaananira ddala n'ebyaffe wano naye nga mu byonna, bonna beddira bitonde ebyetambuza. Okutuukira ddala wansi mu South Africa, aba Zulu beddira emiziro, balina ebika. Mu America, bannansangwa baayo (Native Americans) beddira emiziro balina ebika. Obutonde bw'abantu wonna mu nsi mu buwangwa obutangaavu, abantu bonna mu nsi baabeeranga n'Ebika oba emiziro anti okitegeera mangu kubanga Abantu bonna yonna mu mawanga gye bali baasibuka wano ku mawanga ageetolodde Ennyanja Nnalubaale (Uganda Tanzania,Kenya Rwanda-Burundi). Bannasayansi bakikakasa nti Abantu abaasookawo ku nsi yonna mukasansi (earth) baasibuka wano mu kitundu kino ekirimu Omugga Kagera (Nile River) n'Ennyanja eno Nnalubaale (Victoria).\nAko nga ke kabonero akatwoleka nti okuva edda nedda, Bajjajjaffe tebaattanga bitonde ebyo era tebaabiryanga nnyama kubanga baali bakimanyi nti munda mu bitonde ebyo namwo mulimu emyoyo egyasibirwamu nga bwe twasibirwa mu mibiri gy'obwomuntu.\nTewaliiwo atalootangako ng'ente oba ensolo endala nga emugobera mu Nsitulo. Ako kabonero akatulaga okuwoolera eggwanga ng'ebisolo bye twatta oba bye twalya ennyama bitugoba okuwoolera eggwanga! Tujjukire etteeka ly'Obutonzi nti, Atta munne balumutta! n'Eddala nti, "Kyenkola bannange ssaagala bakinkole nga kibi." Tuleme okwesiiga enziro. Kye kyatuweesa emiziro n'ebika.\tLast Edit: 6 years, 8 months ago by Mulaka-Ntanzi-Mmilodi.\tReason: additional info and typo errors\tReply\tQuote\tRe:Emibala Gy’ebika Gitambuza Abaganda\t6 years, 8 months ago\t#8426\tOmumbejja\tOFFLINE\nKarma: 8 Omubala gw’emmamba gulangira Ndugwa bukodo\nAbemmamba nga bayisa ebivvulu mu mipiira gy’ebika by’Abaganda omwaka oguwedde.\nEMIBALA gy’ebika by’Abaganda tegiggwa malojja olw’engeri gye giroopamu ebyafaayo byabyo ebyekusifu. Leero tukutuusaako ebyafaayo by’emibala egyewuunyisa: Ekika ky’Emmamba: Omubala gwabwe guvuga nti; ‘Kalya kokka Kalya kokka Ke keetenda obuly mpola! Sirya mmamba, amazzi nnywa! Eno si mmamba, nnamakata Gwe ndisanga mu menvu N’ebikuta alibirya.’\nOmubala gw’Emmamba gwajja bwe guti; Gabunga omukulu w’ekika ky’Emmamba yali muliraanwa wa Mukiibi omukulu w’ekika ky’Olugave era baayigganga bombi omunyago ne bagugabana.\nEwa Mukiibi yabeerangayo ne mukyalawe n’abaana babiri ate ewa Gabunga nga waliyo lwebeeya. Kale bwe baagabananga ennyama, ewa Mukiibi yalwangawo okuggwaawo era ng’emu bagikolamu omukalo ne balyako mpola kyokka ewa Gabunga nga tesula.\nEkyasinga okwewuunyisa Mukiibi nga ne bwe baba Gabunga gwe basinze okuwa ennyama , era enkeera agenda okuwulira nga basekula binyeebwa. Bw’atyo Mukiibi yalowooza nti ewa Gabunga baliisa mululu nga bagujubana.\nMukiibi yalaba kimususseeko ate nga kwolwo tebasse, kwe kuddayo ewuwe n’aleega eng’oma eyeeya Gabunga n’okumulabula akendeeze ku mululu.\nEng’oma eyo yali evuga bw’eti; ‘Mulya ggujuba Mulya ggujuba Leero anaabulwa k’anaaliira’ Gabunga olwawulira eng’oma eyo n’amanya nti Mukiibi yali amuyeeya. Yasitukiramu n’aleega eyiye evuga nti, ‘Akalya kokka Akalya kokka Ke keetenda obulyampola.’\nYali ategeeza nti Mukiibi olwokuba alya yekka (n’abantu be abatono) ky’ava yeetenda okulya empola.\nTwalaba omubala ‘E Bakka basengejja’ nga gwajja mu ngeri ya kusaaga olwa Walusimbi okwagala okwesasuza obulimba bwa Mugema. Wabula Abeffumbe balina emibala emirala ebiri:\n1. Galinnya e Bakka;\nBakka lusozi lugulumivu era ku lwo kwe kusangibwa obutaka bw’Abeffumbe obukulu Walusimbi gy’atuula. Amafumbe agali ku lusozi luno mangi ddala, kale galigita buligisi. Mu mubala guno ge gaba googerwako nti galinnya e Bakka.\n2. Kakozaakoza anaakoza mu lw’effumbe;\nOlwogerwako mu mubala guno luba luwombo. Guno omubala gukubiriza Abeffumbe okuba abeegendereza mu ngeri bbiri. Okusookera ddala, gubakubiriza obutamala galya buli nnyama gye basanze sikulwa nga balya effumbe.\nEkyokubiri, babalabula okuba abeegendereza nga baganza sikulwa nga baganza oba ne bawasa Abeffumbe bannaabwe.\tAttachments:\t1266678246etop.jpg (24KB)\tI AIM TO PLEASE.............SOMETIMES\tLast Edit: 6 years, 8 months ago by Omumbejja.\tReply\tQuote\tRe:Emibala Gy’ebika Gitambuza Abaganda\t6 years, 7 months ago\t#8669\tNamukaabya\tOFFLINE\nOmulekisandura\tEKISA KITTA NE NGE ETTA\tPosts: 670\nKarma: 6 Abeng’onge: Balina emibala ebiri: Ogulojja eddalu ly’abakyala n’obumalirivu bw’abasajja\nBya Mariam Kyabangi\nEMIBALA gy’ebika by’Abaganda tegikoma mu kucamula, wabula giroopa bingi ku bantu abeddira emiziro egy’enjawulo.\nOmubala gw’Abeng’onge olubereberye gwavuganga nti, ‘Mwegali’. Olwo gwabanga gwogera ku mazzi agaabeeranga mu ndeku Oweng’onge gye yakwatiranga Kintu.\nYe nno lwa kugayita mazzi naye gwabanga mwenge. Awo we wava n’enjogera egamba nti, ‘akombye amazzi’ nga bategeeza nti atamidde. Kale Abeng’onge bwe baabuuzanga nti, ‘mwegali? baalinga bategeeza mwenge.\nOluvannyuma omubala gwabwe gwakyuka ne gutandika okuvuga nti, ‘Lwajjali, lwajjali’ ogwava ku nsibuko y’omugga Lwajjali ogugambibwa nti gwazaalibwa mukyala wa Ng’onge eyayitibwanga Nakirijja.\nOlw’okwagala okulaga obusukkulumu bw’abakyala b’Eng’onge, kwe kukuba omubala ogwo.\nEra balina omubala omulala oguvuga nti, ‘Bakyanjankete’. Guno gwava ku mulimu gwe balina mu Buganda anti be baasamiriranga omusambwa Kookolo ogusangibwa ku lusozi Kyanja mu Mawokota. Omusambwa ogwo gwali mukulu nnyo mu Buganda mu kuwonga endwadde enkambwe nga kookolo n’okutangira ebizibu ebyolekedde Obuganda.\nBattanga ente ne baggyako eddiba ery’okubikka ku kyalo Kyanja. Ekikolwa ky’okuggya eddiba ku nte basobole okufuna enkete (eddiba) z’omusambwa kookolo kwe ‘kukyanja’ era Abeng’onge kwe baava okuyitibwa ‘Abakyanjankete’ we baasimbula n’omubala ogwo.\nAbeng’onge okwawukanako ku bika ebirala, bakuba emibala ebiri; ogw’abawala n’ogw’abalenzi.\nMu gw’abawala baba batenda ddalu ly’abawala b’Eng’onge n’okukkaatiriza nti tebeepankirwako. Guvuga nti,\n‘Ddala ddala bweza!\nBya ddalu bya ddalu\nBinakiwala bya ddalu!’\nOgwo ogukubirwa abalenzi gulaga obumalirivu bw’abasajja b’Eng’onge. Guvuga nti,\nMu Lwajjali mwegali mw’esula,\nBe ppo ddogo, bwe galiba amafumu tuligendana.\nEkirimala abasajja, ziriba nnyago.’\tAKUFUMBIRA EYO MUTWE NAAWE OMUFUMBIRA YA BIGERE MWENNA NEMWENKANYA EVVUMBE\tReply\tQuote\tRe:Emibala Gy’ebika Gitambuza Abaganda\t6 years, 6 months ago\t#8725\tKulabako\tOFFLINE\nKarma: 5 Omubala gw’Ekkobe gulaga bukuusa bwa baka Namwama\nOBUKUUSA, enge n’ebikolwa eby’ettima nabyo Abaganda tebaabyerabira nga bagunja emibala gy’ebika. Bwe gutyo, omubala gw’Ekkobe gwayiiyizibwa okulangira abakyala abava mu ba bbaabwe ku ssaawa embi:\nEkkobe mmere esangibwa mu lusuku era erandira ku bitooke. Omukulu w’Akasolya ye Namwama atuula e Buwama.\nAkabbiro kaabwe Kaama era nayo mmere eyeemeza yokka mu ttale ne mu nsuku. Eno yeerandiza yokka era Abaganda baagigerako n’olugero olugamba nti, ‘Omunaku kaama yeerandiza yekka.’\nOmubala gwabwe guvuga nti,\nOmukazi leka eyo\nOmubala ogwo gwajja bwe guti;\nJjajja w’Abekkobe ayitibwa Ssebuliba yayagala nnyo embwa kubanga yo teyamwabulira mu kaseera akazibu.\nKu mulembe gwa Ssekabaka Ssemakookiro bwe yali alwana ne mugandawe Jjunju, abalaguzi baamulagula nti azimbe enju ey’ekiggweerawo (ezimbwa mu lunaku lumu n’eggwa), agyokeremu omuntu nti era omuntu oyo bw’alifiira mu nju eyo, olutalo Ssemakookiro tajja kuluwangula. Wabula buli gwe yagambanga okuyingira mu nju ng’agaana ng’agamba nti atya okufa. Kyokka Namwama Ssebuliba ye yayingira.\nBakyala ba Namwama baagaana okuyingira naye mu nju era yayingira na mbwa ye yokka. Eky’omukisa, Namwama mu nju teyafiiramu era ne Ssemakookiro olutalo n’aluwangula.\nOlutalo olwaggwa, Namwama n’aleega eng’oma ye n’ayongeramu akawaayiro akagamba nti, ‘Omukazi leka eyo, embwa gireete’ ng’asiima ekikolwa ky’embwa ye eyayingira naye mu nju n’eraga obuzira.\tReply\tQuote\tRe:Emibala Gy’ebika Gitambuza Abaganda\t6 years, 6 months ago\t#8726\tKulabako\tOFFLINE\nKarma: 5 Enkula\nOmukulu w’ekika ky’Enkula ye Muwangi, atuula e Lwentunga - Kapeeka mu Bulemeezi. Okujja mu Buganda bajja ne Ssekabaka Kimera okuva e Kibulala mu Bunyoro.\nAkabbiro kaabwe katiko ka Nassogolero.\n‘Wankula tatya takyuka,\nWankula yambala amayembe\nWankula asimbye ejjembe oba,\nWankula ssejjembelimu takyuka’\nOmubala gwabwe gutendereza n’okukubiriza Abenkula okuba abavumu era abamalirivu mu bye bakola mpozzi okufaananako ng’enkula.\nEra gubayigiriza okubeera abeeteefuteefu okwerwanako mu buzibu. Kino bakiggya ku buvumu enkula bw’ekozesa mu kulwanyisa abalabe baayo ababa baagala ejjembe lyayo.\nEjjembe ly’enkula kimu ku byobugagga eby’amaanyi n’abafuzi b’amatwale bye baaweenjanga okukamala nga bazze mu Afrika era lya ttunzi nnyo. Kyokka enkula teyeetuulako kulinda balabe baayo kugitta batyo ffa, yeerwanako era agitta amala kusiitaana.\nNoolwekyo, omubala gwabwe era gubakubiriza okulwanirira ebyobugagga byabwe.\nPublished on: Saturday, 10th April, 2010\tReply\tQuote\tReply Topic\tNew Topic\tPage:12\tAbabakaAbabaka Discussions for Unity and PeaceOlulimi Oluganda / Luganda Language\nBoard CategoriesMeeting Greeting & News Reports... Okweyanjula / Introduction... Agafa e Mengo / News from Mengo... Bazzukulu Ba Buganda Intl /Kingdom Grassroots... Omuko Ogusooka / Frontpage News... Omw Africa / The African... American /Carribbean /European Etc... Africans... Baliranwa / NeighboursAbabaka Discussions for Unity and Peace... Masangaanzira / Crossroads... Okwekutula N ebyettaka / Land and secession... Ggwanga Mujje / Come Nation... Ebyobulamu n Ebyenjigiriza / Health and Education... Emirimu n Ebyenfuna / Employment and Busy-ness... Emboozi Ezenjawulo / General Discussions... Ebyokumawanga / Diaspora Data... Olulimi Oluganda / Luganda Language... Ebyeddiini / ReligionCulture, Edutainment and Pure Fun... Enfumba y’ Abaganda / Baganda Cuisine... Ebyemizannyo / Sports... Ebitabo / Books... Ekibanyi ky’Ababaka / Ababaka Magazine... Ennyimba n Emizannyo / Music, theater and movies... Obuzannyo/ Games... Mutaayi / Best Buddy... Kasaaga Musaazi / Jokers Jottings... Emmunyenye za Ababaka / Ababaka stars... Munyenye za Africa / African stars... Rediyo ya Baganda / Baganda Radio... Wenyirize / BeautyAbabaka Website, Noticeboard and Off-Topic... Ekibanyi Kyensi Yonna/ The World Magazine... Okulanga / Announcements... Kintabuli / Salmagundi... Forum Titles & Rules... Wakitimba Ono / This Website\tPowered by Kunena\tTime to create page: 0.48 seconds


Bukedde Online - 'Essomero terinnyamba kimala mu kujjanjaba omwana'\n'Essomero terinnyamba kimala mu kujjanjaba omwana'\nNnabbi Mbonye asattira: Poliisi emuyise yeeyanjule leero ku musango gw'okulwanyisa kaweefube wa Gav't ow'okugemesa abaana\nOMUZADDE alumbye abakulira essomero lya Aliance Junior School e Matugga oluvannyuma lw’ekyuma abayizi kwe bazannyira okukuba muwala we ne kimumenya ekisambi kyokka ab’essomero ne batafaayo kujjanjaba mwana we.\nNalunkuuma ng’asitudde muwala we Nantaba eyamenyeka.\nSharon Nalunkuuma 23, omutuuze ku kyalo Kiti ekisangibwa e Matugga mu ggombolola y'e Gombe mu disitulikiti y'e Wakiso yeemulugunyizza olwa muwala we Sophia Nantaba 4, okukubibwa ekyuma ne kimumenya okugulu. Eggumba lyamenyekera mu kisambi.\nNalunkuuma yategeezezza nti kati omwana we amaze wiiki ssatu nga okuva lwe yamenyeka naye ekisinga okumulumya omutwe ye Nantaba okufuna obuzibu abessomero ne batafaayo kumukubira wadde essimu nga muwala we bwe yali afunye obuzibu oba kulaga okufaayo kwonna.\nYategeezezza nti yagenda mu ddwaaliro e Mulago ne bamuwa ekitanda oluvannyuma ly'okukitegeera nti eggumba ly'omu kisambi lyamenyeka wabula nga n'abessomero tebaamubuulira kituufu kyatuuka ku muwala we.\nYagasseeko nti ekiseera mwe babeeredde mu ddwaaliro e Mulago abessomero baakoma ku kumuweereza ssente 80,000/-, wabula bwe yaddayo ku ssomero bamuwe obuyambi obulala alikulira, Fred Kabuye yamugoba bugobi.\nEra yeekokkodde poliisi y'e Matugga obutamuyamba. Bwe yagendayo poliisi yagaana okumuwuliriza ne bamusindika ku ssomero kyokka ne bamugoba nga tebamuwadde buyambi bwonna.\nWano w'asabidde be kikwatako okumuyamba wamu n'abazirakisa okumudduukirira kuba muwala we ali ku ndiri mu bulumi obw'amaanyi.\nNnyina yatunda ebintu bye eby'omu nnyumba wamu ne by'akozesa okusiika cipusi okulaba nga muwala we adda engulu naye kati essuubi ligenda limuggwa.\nBwe twatuukiridde akulira essomero lino, Fred Kabuye yawakanyizza ebigambo bya Nalunkuuma n'agamba nti ng'essomero bakoze ekisoboka okujjanjaba omwana era Nalunkuuma babadde bamuwa ssente nga mu kiseera we yabeerera e Mulago baamuwa 200,000/- okutaasa obulamu bwa Nantaba kyokka bwe yavaayo n'abatwala ku poliisi era bwe yatuukayo poliisi y'e Matugga n'emusaba bakkaanye okulaba nga bajjanjaba omwana.\nAba Owino basattira lwa bbanja


Bukedde Online - Atannatuukiriza biruubirirwa osobola okutandika kati omwaka\nAtannatuukiriza biruubirirwa osobola okutandika kati omwaka\nOkukkakkanya obusungu kikuyamba okuyitimuka...\nAmakubo 6 mw’onooyita okwongera ku nnyingiza...\nOmwaka bwe guba gutandika gulabika ng’omuwanvu, era nga tewali atuwalirizza ne twetema okubaako bye tutuukiriza nga tegunnaggwaako, kyokka ne gutuddukako nga tulaba era okukkakkana nga bingi bitulemye.\nOmwaka guno bwe gwali gutandika nnakugamba nti omuntu yenna ayagala okukulaakulana ateekwa okubaako n’ekiruubirirwa eky’oku ntikko nga kino ky’azimbirako ebintu byonna by’akola mu bulamu.\nBw’oba olina ekiruubirirwa kitegeeza nti buli ky’okola buli lunaku kirina okuba nga kikuyamba okutuukiriza ekiruubirirwa kyo eky’oku ntikko.\nOlw’okuba ekiruubirirwa eky’oku ntikko tetuyinza kukifuna mu lunaku, omwezi oba omwaka gumu, tussaawo ennyingo ez’enjawulo ezituyamba okusigala ku mulamwa n’oluvannyuma tulyoke tutuuke ku kiruubirirwa kiri.\nOlw’okuba ekiseera mwe tusuubira okutuukira ku kiruubirirwa kino kiba kiwanvu ate nga mulimu ennyingo ez’enjawulo, kye tuva ebiseera bino tugenda nga tubikutulamu nga bwe tubiwa ekkatala.\nBuli kitundu kye tusazeemu kwe tusimba akapande akanaatujjukiza obuwanguzi oba okuwangulwa kwe tutuseeko.\nOkugeza bw’oba oyagala okulima emmwaanyi, omwaka bwe guba gutandika osalawo nti nteekwa okulima emmwaanyi. Ekimu ku by’olina okusooka okufuna ly’ettaka, kuno n’ozzaako ebikola ku ttaka, n’ozzaako endokwa, jjukira olina okufuna abakozi, n’ebirala ebiringa ebyo.\nBino oteekwa okubiwa ekiseera w’olina okubikolera. Okugeza oyinza okugamba nti February w’anaatuukira nteekwa okuba nga mmaze okugula ekibanja oba ettaka.\nOyinza okugamba nti April w’anaatuukira nteekwa okuba nga mmaze okusimba. Oyinza okugamba nti June w’anaatuukira nteekwa okuba nga mmaze okubikka oba okussaako ebijimusa era oyinza okugamba nti December w’anaatuukira nja kuba mpezezza yiika ttaano oba 10.\nNnakugamba nti emyezi gino bwe giba tegikwanguyira ebintu bisibe ku nnaku enkulu. Okugeza oyinza okugamba nti Paasika w’eneetuukira nja kuba nkoze kino, ate n’ogamba nti olw’Abajulizi we lunaatuukira nja kuba mmaze kino. Omulala ayinza okugamba nti Iddi esooka erina okunsanga nga ntuukirizza kino ate omulala n’agamba nti Ameefuga gajja kusanga nkoze kino.\nZino ennaku zikuyamba buli kiseera okutta akadde n’oddamu ne weekubamu tooki ozuule oba nga ddala okyali ku mulamwa. Bw’ozuula ng’okyali ku mulamwa kikuwa amaanyi okweyongerayo ate bw’okizuula nti olina by’ototuukirizza nakyo kikuyamba kuba olina okuzuula lwaki ebintu tebitambudde nga bw’obadde obyagala.\nBw’oba onoonya ekikugaanye okutuuka ku buwanguzi mu kiseera ekyo, kikugwanidde okutunula enkaliriza ate mu bwesimbu ozuulire ddala ekikugaana okugenda mu maaso. Nkwegayiridde weewale okunoonya ebyekwaso. Sooka weekubemu tooki ggwe kennyini kubanga ebintu ebisinga nnyini byo y’abyettira.\nBw’omala okwekubamu tooki tereeza mangu ebikyamu by’ozudde n’ebyo by’olowooza nti byakoleddwa bantu balala bitunuulire ng’obunafu bwo kuba singa wali ofuddeyo mu ngeri entuufu osanga tewandikolaganye na muntu mukyamu akulemesezza okutuukiriza ebiruubirirwa byo.\nWeewale ebyekwaso. Jjukira nti nnakugamba nti omuntu bw’aba yasazeewo kufuna byekwaso tebiyinza kumubula. Naye kino okukiggyawo sooka weebuuze nti naye mu mbeera eno enzibu bweti, teriiyo muntu n’omu atuukirizza oba waakiri afunyeeyo ebitundu 60 ku 100 kw’ebyo bye yali aluubirira?\nNnoonya bulungi ojja kubasangayo, ekitegeeza nti embeera ne bw’eba mbi etya olina akatono k’osobola okutuukako wadde nga sipiidi eyinza okubeera entono.\nTandika kati omwaka\nNaye nno ne bw’oba tolina ky’otuuseeko mu kiseera kino leka kuggwaamu maanyi. Ggwe omwaka gwo gutandikire wano era ogambe nti guno we guggweerako nteekwa okuba nga bino mbikoze.\nTwagamba nti kikulu nnyo okufuna ekiruubirirwa ate n’okiwandiika wansi. Bwe kiba kisoboka n’okuba n’ekifaanyi ky’oyagala okutuukako n’okitimba awantu ate bw’oba oyagadde oyinza n’okukitegeezaako omuntu gwe weesiga ate akukwasa ensonyi, oluusi nno ayinza n’okubeera omwana wo, anaakuyamba okukujjukiza obweyamo bwe wakola.